pythainlp/thai-wiki-dataset-v4 huggingface dataset:
รัศม์ประภา วิสุมา

รัศม์ประภา วิสุมา (เกิด 16 กุมภาพันธ์ 2536) ชื่อเล่น เมจิ
เป็นนักแสดงหญิงชาวไทย อดีตนักแสดงสังกัดกันตนา เธอเริ่มมีชื่อเสียงมากขึ้นจากละครเต็มตัวของเธอเรื่องแรกเรื่องวิมานเมขลาโดยรับบทเป็นแอนนี่ ออกอากาศทางช่อง 3
ประวัติ.
เมจิ รัศม์ประภามีชื่อจริงว่า รัศม์ประภา วิสุมา เกิดวันที่ 16 กุมภาพันธ์ 2536 อายุ 30 ปี เป็นนักแสดงชาวไทย เคยศึกษา
ที่ระดับปริญญาตรี สถาปัตยกรรมศาสตร์-ลาดกระบัง
เข้าวงการบันเทิง.
รัศม์ประภาได้ลองชิมลางงานในวงการบันเทิง อย่าง ซีรีส์ Gossip Girl Thailand, MV และโฆษณาต่างๆ และรัศม์ประภา ก็ได้เล่นละครเต็มตัวครั้งแรกเรื่อง "วิมานเมขลา"โดยรับบทเป็น แอนนี่
ออกอากาศทางช่อง 3
พิพิธภัณฑสถานแห่งชาติศิลปะ พิธีกรรม และประเพณีกาบอง

พิพิธภัณฑสถานแห่งชาติศิลปะ พิธีกรรม และประเพณีกาบอง  เป็นพิพิธภัณฑ์หลักของประเทศกาบอง ซึ่งเก็บรวบรวมชิ้นงานศิลปวัตถุแบบกาบองดั้งเดิมกว่า 2,500 ชิ้น
อาคารพิพิธภัณฑ์แห่งใหม่ทำพิธีเปิดในเดือนกุมภาพันธ์ พ.ศ. 2562 ตั้งอยู่ในตัวเมืองลีเบรอวีล เลขที่ 51 ถนนโอกุสแต็ง บูมา ตรงข้ามกับอาคารหอการค้า
ประวัติ.
ใน พ.ศ. 2503 กาบองให้การต้อนรับกลุ่มนักวิจัยชาวฝรั่งเศสจากสำนักงานวิจัยวิทยาศาสตร์และเทคนิคโพ้นทะเล  ตามคำร้องขอของประธานาธิบดีเลอง อึมบา  ซึ่งต่อมาได้มีการจัดตั้งเป็นสถาบันวิจัยเพื่อการพัฒนา  ซึ่งประกอบด้วยแอร์แบร์ เปเป , ปีแยร์ ซาเล  นักชาติพันธุ์ดนตรีวิทยา และหลุยส์ แปรัว  นักชาติพันธุ์วิทยา
พร้อมด้วยทีมนักวิจัยและล่ามชาวกาบองซึ่งรวมถึงเอลี เอโกกา อึมเว , ฌ็อง-เดอ-ดีเยอ มูเบญา  และปัสกาล อ็องเบ  เป้าหมายของพวกเขาคือการสร้างพื้นที่ซึ่งสามารถเก็บรักษาผลการวิจัยและเป็นที่รับรองภารกิจในการเผยแพร่วัฒนธรรม
พิพิธภัณฑ์เริ่มก่อตั้งในขนาดเล็ก บริเวณซึ่งเป็นที่พักอาศัยเดิมของแอร์แบร์ เปเป ในย่านมงตาญแซ็งต์  มีพิธีเปิดโดยประธานาธิบดีเลอง อึมบา เมื่อวันที่ 4 ตุลาคม พ.ศ. 2506
อย่างไรก็ตาม สิ่งสะสมยังคงมีเพิ่มขึ้นอย่างต่อเนื่อง ทำให้มีความต้องการพื้นที่ใหม่ พิพิธภัณฑ์จึงย้ายไปอยู่ใจกลางเมือง ในอาคารที่ทำการของรัฐเก่าโดยพิพิธภัณฑ์เปิดดำเนินการอีกครั้งเมื่อวันที่ 27 พฤศจิกายน พ.ศ. 2510 ภายใต้ชื่อพิพิธภัณฑ์ศิลปะและประเพณี
ตั้งแต่ปี พ.ศ. 2518 พิพิธภัณฑ์ศิลปะและประเพณีได้อยู่ภายใต้การดูแลของสำนักเลขาธิการกระทรวงวัฒนธรรมและศิลปะ และในปี พ.ศ. 2519 ได้เปลี่ยนสถานะเป็นพิพิธภัณฑสถานแห่งชาติศิลปะและประเพณี
อาคารพิพิธภัณฑ์ใหม่.
พิพิธภัณฑ์แห่งใหม่มีพื้นที่ 4,057 ตารางเมตร ประกอบด้วยห้องนิทรรศการถาวรและชั่วคราว สวนพฤกษศาสตร์ที่มีพืชท้องถิ่นประมาณร้อยชนิด ห้องเก็บสื่อภาพและเสียง (ห้องสมุดเทป) ห้องสมุด อาคารฝ่ายบริหาร ตลอดจนร้านค้าและร้านอาหาร
สิ่งสะสม.
สิ่งสะสมของพิพิธภัณฑ์ประกอบด้วยวัตถุทางชาติพันธุ์วรรณนา 2,500 ชิ้นที่รวบรวมตั้งแต่ พ.ศ. 2497 โดยแบ่งชุดสิ่งสะสมออกเป็น 16 รายการได้แก่ เครื่องจักสาน เครื่องครัว โลหวิทยา เครื่องดนตรี รูปปั้นขนาดเล็ก ประติมากรรมศิลาอึมบีกู  วัตถุโบราณคดี หีบวัตถุมงคล หน้ากาก ไม้เท้า การล่าสัตว์ เงินสินสอด เครื่องปั้นดินเผา การประมง เครื่องประดับ และเบ็ดเตล็ด
พิพิธภัณฑ์แห่งนี้ยังมีชุดสิ่งสะสมสื่อสารคดีที่รวบรวมผลงาน 2,627 รายการ และมีชุดสื่อภาพและเสียงที่ประกอบด้วยสิ่งบันทึกในด้านสุนทรียภาพ 4 สาขาได้แก่ นิทาน การเต้นรำ เพลง และเครื่องดนตรี จำนวน 1,114 รายการ
ดาริน แฮนเซน

ดาริน แฮนเซน (เกิด 1 กรกฎาคม 2532) ชื่อเล่น กวาง เป็นนักแสดงหญิงลูกครึ่งไทย–เดนมาร์ก ปัจจุบันเป็นนักแสดงอิสระ
ประวัติ.
ดาริน แฮนเซน เกิดวันที่ 1 กรกฎาคม 2532 มีชื่อเล่นว่า กวาง เป็นชื่อที่คุณยายตั้งให้ตั้งชื่อมาจากเหล้าในสมัยก่อนยี่ห้อ กวางทอง ส่วนชื่อจริง ดาริน คุณแม่เป็นคนตั้งให้ หมายความว่า ดาว เธอจบการศึกษาระดับชั้นมัธยมศึกษาตอนต้นจากโรงเรียนศึกษานารี มัธยมศึกษาตอนปลายจากโรงเรียนวัฒนาอุปถัมภ์ และระดับปริญญาตรีจากคณะนิติศาสตร์ มหาวิทยาลัยรังสิต
และวันที่ 27 พฤศจิกายน พ.ศ. 2567 นักแสดงสาว เรวิญานันท์ ทาเกิด ได้โพสต์ผ่านทางอินสตาแกรมส่วนตัวว่า กวาง กําลังตั้งครรภ์ได้สามเดือนแล้ว
และ 8 พ.ศ. 2568 ( ปี) ดารินได้กําเนิดบุตรสาวมีชื่อว่าน้องรดา แฮนเซน โกห์ ที่โรงพยาบาลสมิติเวช
เข้าสู่วงการ.
ดารินเข้าสู่วงการจากการแสดงละครเรื่องสงครามนางงาม เมื่อปี 2557 โดยแสดงเป็น เมธาวี หรือ หมอเอย ก่อนจะเริ่มเป็นที่รู้จักจากบท ขวัญข้าว ในละครเรื่องเสน่หาข้ามเส้น ซึ่งเป็นละครเรื่องที่ 3 ของเธอ และบทเมียหลวงของผู้ชายคนใหม่ของกันยา ในละครเรื่องเมีย 2018 เมื่อปี 2561
เดอะกิฟต์ แกรดูเอชัน

เดอะกิฟต์ แกรดูเอชัน เป็นละครโทรทัศน์ไทยปี 2563 ซึ่งเป็นภาคต่อของ "นักเรียนพลังกิฟต์" (2561) นำแสดงโดย กรภัทร์ เกิดพันธุ์, วชิรวิชญ์ เรืองวิวรรธน์, หฤษฎ์ ชีวการุณ, รมิดา จีรนรภัทร, อรรถพันธ์ พูลสวัสดิ์, ภัชทา จันทร์เงิน และนภสร วีระยุทธวิไล ที่กลับมารับบทเดิมและนักแสดงใหม่ที่มาร่วมงานในภาคนี้ นำโดย แพทริค ณัฐวรรธ์ ฟิงค์เลอร์, ชนิกานต์ ตังกบดี และภูวินทร์ ตั้งศักดิ์ยืน เล่าเหตุการณ์ 2 ปีหลังจากเหตุการณ์ใน นักเรียนพลังกิฟต์ เมื่อกลุ่มนักเรียนที่มีพลังพิเศษต้องร่วมมือกันโค่นสุพจน์ ผู้อำนวยการโรงเรียนผู้ทรงอำนาจและระบบที่กดขี่ของเขา 
กำกับโดย วาสุเทพ เกตุเพ็ชร์ ผู้กำกับร่วมจาก The Gifted (ต่อมาเป็นผู้กำกับภาพยนตร์เรื่องผ่อนรักนอกระบบ) และร่วมอำนวยการสร้างโดย จีเอ็มเอ็มทีวี และ ภาพดีทวีสุข "เดอะกิฟต์ แกรดูเอชัน" เป็น 1 ใน 12 ละครโทรทัศน์ประจำปี 2020 ที่ทางจีเอ็มเอ็มทีวีประกาศในงาน New & Next เมื่อวันที่ 15 ตุลาคม 2562 เริ่มออกอากาศตอนแรกทางจีเอ็มเอ็ม 25 และไลน์ทีวี เมื่อวันที่ 6 กันยายน 2563 ออกอากาศทุกวันอาทิตย์ เวลา 20:30 น. และ 22:30 น. ตามลำดับ
พิพิธภัณฑสถานแห่งชาติ นครศรีธรรมราช

พิพิธภัณฑสถานแห่งชาติ นครศรีธรรมราช เป็นพิพิธภัณฑ์ ที่ตั้งอยู่บนถนนราชดำเนิน ในพื้นที่ตำบลในเมือง อำเภอเมือง จังหวัดนครศรีธรรมราช โดยพระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินพร้อมด้วย สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และสมเด็จเจ้าฟ้าฯ กรมพระศรีสวางควัฒน วรขัตติยราชนารี ทรงเปิดพิพิธภัณฑ์เมื่อวันที่ 17 สิงหาคม พ.ศ. 2517
พิพิธภัณฑสถานแห่งชาติ นครศรีธรรมราช เป็นอาคารทรงไทย 2 ชั้น ภายในจัดแสดงวัตถุโบราณเก่าแก่ที่ค้นพบใน 4 จังหวัดภาคใต้ อันได้แก่ ชุมพร สุราษฎร์ธานี นครศรีธรรมราช และพัทลุง อาทิ เทวรูปพระวิษณุ ศิลปะปาละซึ่งพบที่โคนต้นไม้ใน อำเภอกะปง จังหวัดพังงา, กลองทองสัมฤทธิ์ 2 ใบ ศิลปะดงเซิน รวมถึงยังมีศิลปะทางศาสนาตั้งแต่สมัย ทวารวดี, ศรีวิชัย และรัตนโกสินทร์ พร้อมด้วยพระพุทธรูปอีกหลายองค์
บริเวณใกล้เคียงกับอาคารพิพิธภัณฑสถานแห่งชาติ นครศรีธรรมราช ยังเป็นที่ตั้งของสำนักศิลปากรที่ 12 และหอสมุดแห่งชาตินครศรีธรรมราช
ลุ้นรักป่วน ก๊วนแฟนเก่า

ลุ้นรักป่วน ก๊วนแฟนเก่า เป็นภาพยนตร์ร่วมทุนสร้างไทย-อินเดีย แนวโรแมนติก คอมเมดี เบาสมอง นำแสดงโดย เบลล่า-ราณี แคมเปน, ไบรท์-วชิรวิชญ์ ชีวอารี, มหิร ปันธี และนางเอกสาวดาวรุ่ง อนาฮิตา ภูชาน ภาพยนตร์เรื่องนี้เป็นเรื่องเกี่ยวกับความรักสามเส้าที่วุ่นวายของแฟนเก่าท่ามกลางงานแต่งงานที่มีชีวิตชีวาของชาวอินเดีย กำกับโดย พฤกษ์ เอมะรุจิ และอำนวยการสร้างโดย เบเนโทน ฟิล์ม วันที่ 16 พฤศจิกายน 2566 ออกฉายในโรงภาพยนตร์อย่างเป็นทางการ และจะฉายทั่วโลกในกว่า 240 ประเทศ บนแพลตฟอร์มสตรีมมิ่งระดับโลกอย่างแอมะซอนไพรม์วิดีโอ
เนื้อเรื่อง.
ริสา (เบลล่า ราณี แคมเปน) เจ้าของบริษัทรับจัดงานแต่งงาน ทำธุรกิจร่วมกับเพื่อนสนิทอีก 2 คน คือ แจน (เฟิร์น พัสกร พลบูรณ์) และอ๊อฟฟี่ (ปิงปอง ธงชัย ทองกันทม) พวกเขาได้รับมอบหมายให้ดูแลงานแต่งงานของชาวอินเดียที่แสนจะยิ่งใหญ่ ริสาซึ่งจวนจะล้มละลาย ยอมรับอย่างไม่เต็มใจที่จะจัดงานแต่งงานแบบอินเดียครั้งนี้เพื่อฟื้นฟูธุรกิจที่ย่ำแย่ของเธอ
เนื่องจากงานแต่งงานครั้งนี้เป็นของ อรุณ (มหิร ปันธี) อดีตแฟนหนุ่มของเธอ กับโมนิกา (อนาฮิตา ภูชาน) คู่รักชาวอินเดียที่เดินทางมาประเทศไทยพร้อมกับคณะญาติจำนวนมากเพื่อทำพิธี เรื่องราวยิ่งซับซ้อนขึ้นไปอีก เมื่อเธอตัดสินใจขอความช่วยเหลือจาก ทิม (ไบร์ท วชิรวิชญ์ ชีวอารี) อดีตแฟนหนุ่มอีกคนของเธอ ซึ่งเป็นช่างภาพของงานนี้ มหกรรมงานแต่งงานของชาวอินเดียนี้เปรียบเสมือนรถไฟเหาะเมื่อแฟนเก่ากลับมาพบกันอีกครั้ง
งานสร้าง.
การพัฒนาบท.
เบลล่า ราณี ขณะอ่านบทรู้สึกว่าตัวละครของทิมเหมาะกับไบร์ท วชิรวิชญ์ เธอเลยแนะนำให้เขามาแคสต์บทนี้ ซึ่งเขาก็ตกลง
การคัดเลือกนักแสดงคัดเลือกโดย Benetone Films ซึ่งมีประสบการณ์ในการสร้างภาพยนตร์ยอดนิยมหลายเรื่อง Benetone Films ร่วมมือกับ T&B Global Media, GMMTV, Slap Monsters, PTG Entertainment และ W Empire ในการสร้าง ในวันพุธที่ 12 ตุลาคม 2565 มีการจัดเวิร์คช็อปการแสดงสำหรับนักแสดงนำทั้งหมด ในวันจันทร์ที่ 24 ตุลาคม 2565 ได้มีการเริ่มถ่ายทำภาพยนตร์คิวแรกอย่างเป็นทางการ
ตรัย นิ่มทวัฒน์

ตรัย นิ่มทวัฒน์ ชื่อเล่น นีโอ นักเเสดงชายชาวไทย และอดีตนักกีฬาบาสเกตบอลเยาวชนทีมชาติไทย
ประวัติ.
ตรัยเกิดวันที่ 14 มกราคม พ.ศ.2544 ที่กรุงเทพมหานคร จบการศึกษาชั้นมัธยมศึกษาจาก โรงเรียนกรุงเทพคริสเตียนวิทยาลัย รหัสประจำตัว 39705 ปัจจุบันกำลังศึกษาชั้นปีที่ 4 คณะการสร้างเจ้าของธุรกิจและการบริหารกิจการ สาขาวิชาการเป็นเจ้าของธุรกิจ มหาวิทยาลัยกรุงเทพ ขณะที่ตรัยศึกษาอยู่ในระดับมัธยมศึกษาปีที่ 3 ได้รับเชิญจากเว็บไซต์ dek-d.com ให้ไปถ่ายแบบและแนะนำตัวเองในเว็บไซต์ในฐานะเน็ตไอดอลใน Meet Dek-D ด้านการเล่นบาสเกตบอล ทำให้ต่อมาใน พ.ศ.2560 ได้รับการชักชวนจาก จีเอ็มเอ็มทีวี ให้ไปแสดงซีรี่ส์เรื่อง "อาตี๋ของผม" โดยรับบท "กอด" ซึ่งเป็นคู่รักกับน้องชายของนายเอก และได้ขึ้นเวทีเพื่อเปิดตัวฐานะนักแสดงอย่างเป็นทางการในงาน GMMTV SERIES X (จีเอ็มเอ็มทีวี ซีรีส์ เท็น) งานเปิดตัว 10 ซีรีส์เรื่องใหม่จาก GMMTV ปี 2018 เมื่อวันที่ 1กุมภาพันธ์2561 ต่อมาได้รับการรับเชิญให้ไปแสดงในซีรี่ส์เรื่องต่างๆของจีเอ็มเอ็มทีวีอีกหลายเรื่อง จนกระทั่งในปี พ.ศ.2564 ได้มีชื่อเสียงและเป็นที่รู้จักอย่างเป็นวงกว้าง ทั้งในและนอกประเทศ จากการแสดงซีรี่ส์เรื่อง ปลาบนฟ้า โดยรับบทเป็น เดือน พี่ชายของนายเอก คู่กับ ภูวินทร์ ตั้งศักดิ์ยืน
นอกจากผลงานซีรี่ส์ ตรัยยังมีผลงานภาพยนตร์เรื่อง "รักแรกโคตรลืมยาก" โดยรับบทเป็น "ไม้" ออกฉายในโรงภาพยนตร์ปี พ.ศ.2566 และยังเป็นพิธีกรให้กับรายการต่างๆของจีเอ็มเอ็มทีวีด้วย เช่น GMM LIVE HOUSE, รถโรงเรียน School Ranger
ด้านการแสดงคอนเสิร์ต ตรัยเคยได้รับเชิญให้ไปร่วมงานคอนเสิร์ตของจีเอ็มเอ็มทีวี ได้แก่ Y I LOVE YOU FAN PARTY 2019 ติดเกาะฮา Y ที่ธันเดอร์โดม เมืองทองธานี เมื่อวันที่ 26-27 มกราคม 2562 และเป็นพิธีกรรับเชิญในคอนเสิร์ต Love Out Loud Fan Fest 2023 : LOVOLUTION ที่รอยัล พารากอน ฮอลล์ ในวันที่ 24-25 มิถุนายน 2566
ด้านการร้องเพลงและด้านดนตรี ตรัยมีความสามารถด้านการร้องเพลง มีช่อง ยูทูป สำหรับเผยแพร่เพลง cover ของตนเอง ซึ่งได้มีการเผยแพร่เพลง cover คำถามPark ของวง Getsunova เมื่อปี พ.ศ.2565 นอกจากนี้ยังมีความสามารถด้านกีตาร์ 
นอกจากผลงานทางด้านการแสดงและการร้องเพลงแล้ว ตรัยยังมีความสามารถด้านกีฬาบาสเกตบอล และเคยเป็นนักกีฬาบาสเกตบอลเยาวชนทีมชาติ เข้าร่วมแข่งขันในรายการ ASEAN Schools Games 2018 ณ ประเทศมาเลเซีย และได้รับเหรียญทองแดงจากการแข่งขันอีกด้วย
ธวัชสรรค์ เปล่งศิริวัธน์

ธวัชสรรค์ เปล่งศิริวัธน์ ชื่อเล่น เชน (23 พฤษภาคม พ.ศ. 2526) เป็นนักแสดงและนายแบบชาวไทย เกิดที่กรุงเทพมหานคร อดีตเคยเป็นนักแสดงในสังกัดโพลีพลัสและช่อง 7 เริ่มเข้าสู่ในวงการเป็นนักแสดงและพิธีกรมีผลงานการแสดงเรื่อง "ทะเลสาปสีเลือด", "ดั่งดวงหฤทัย" และ "คู่กิ๊กพริกกะเกลือ" และผลงานละครหลายเรื่องเป็นต้นออกอากาศทางช่อง 7 เป็นต้น
ประวัติ.
ธวัชสรรค์ ชื่อเดิม "คเชนทร์ เปล่งศิริวัธน์", "ณัฐวัฒน์ เปล่งศิริวัธน์" ตามลำดับ เกิดเมื่อวันที่ 23 พฤษภาคม พ.ศ. 2526) เป็นนักแสดงและพิธีกรชาวไทย เกิดที่กรุงเทพมหานคร จบการศึกษาระดับมัธยมศึกษาที่โรงเรียนบดินทรเดชา (สิงห์ สิงหเสนี) และระดับอุดมศึกษาปริญาตรี คณะบริหารธุรกิจ จากมหาวิทยาลัยอัสสัมชัญ
การทำงาน.
ธวัชสรรค์ (ชื่อเดิม) ณัฐวัฒน์ เริ่มเข้าสู่ในวงการบันเทิงสู่นักแสดงในสังกัดโพลีพลัส มีผลงานการแสดงเรื่อง "ทะเลสาปสีเลือด", และ "ดั่งดวงหฤทัย" 
ในปี พ.ศ. 2551 เชน ณัฐวัฒน์ มีผลงานละครซิทคอมเรื่อง "คู่กิ๊กพริกกะเกลือ" รับบทเป็น "สมรักษ์" แสดงคู่กับ แซมมี่ เคาวเวลล์ และมีผลงานละครหลายเรื่องออกอากาศทาง ช่อง 7 
เชน ณัฐวัฒน์ เป็นพระเอกละครก่อนข่าวเรื่องแรกจากละครเรื่อง "ทีมซ่าท้าฝัน" แสดงคู่กับ แพร เอมเมอรี่ ในปี พ.ศ. 2553
ปัจจุบัน เชน ณัฐวัฒน์ ได้เป็นนักแสดง อิสระรับงานละครได้ทุกสถานีแล้วแต่บทบาทที่ได้รับจากการแสดง
ชีวิตส่วนตัว.
เชน ธวัชสรรค์ หรือชื่อเดิม เชน ณัฐวัฒน์ ได้คบหาดูใจกับ แพร ชัญญพัชร์ สิริสุรีภัสร์ หรือชื่อเดิม พรรัมภา สุขได้พึ่ง จากเพื่อนร่วมในวงการบันเทิงมานาน 22 ปี ปัจจุบันได้คบหาดูมานานกว่า 5 ปี
ในปี พ.ศ. 2565 เชน ณัฐวัฒน์ ได้เข้าพิธีมงคลสมรสกับ แพร ชัญญพัชร์ สิริสุรีภัสร์ หรือชื่อเดิม พรรัมภา สุขได้พึ่ง จัดขึ้นเมื่อวันที่ 17 มีนาคม พ.ศ. 2565 ที่ จังหวัดภูเก็ต
จุดยืนทางการเมือง.
เชน ณัฐวัฒน์ เคยแสดงออกด้วยการนั่งเป็นขอทานพร้อมทั้งเรียกร้องให้ประยุทธ์ จันทร์โอชาลาออกระหว่างการระบาดทั่วของโควิด-19 ในประเทศไทยและการเกิดการประท้วงในประเทศไทย พ.ศ. 2563–2564
ตำบลศรีมงคล (อำเภอไทรโยค)

ศรีมงคล เป็น 1 ใน 7 ตำบลของอำเภอไทรโยค จังหวัดกาญจนบุรี เป็นพื้นที่ภูเขาสูงสลับซับซ้อน ราษฎรส่วนใหญ่อยู่บริเวณที่ราบริมแม่น้ำแควน้อย และราบลุ่มห้วยแม่กระบาล ตั้งขึ้นเป็นตำบลในปี พ.ศ. 2518
ที่ตั้งและอาณาเขต.
ตำบลศรีมงคลมีอาณาเขตติดต่อกับอำเภอและจังหวัดใกล้เคียงดังนี้
ประวัติ.
ศรีมงคล เดิมเป็นพื้นที่หมู่บ้านในเขตตำบลสิงห์ อำเภอไทรโยค ก่อนที่ในปี พ.ศ. 2518 ทางราชการได้เห็นว่าพื้นที่ 4 หมู่บ้านของตำบลสิงห์มีพื้นที่ห่างไกล และติดต่อกับชายแดนสหภาพพม่า สมควรจะจัดตั้งขึ้นเป็นตำบล จึงแยกพื้นที่หมู่ 2 บ้านท่ามะเดื่อ หมู่ 3 บ้านยางโทน หมู่ 5 บ้านหินดาด และหมู่ 10 บ้านหนองศรีมงคล ของตำบลสิงห์ จัดตั้งเป็น "ตำบลศรีมงคล"
เมื่อสมัยก่อนมีการเล่าขานกันว่ามีคน 4 คน 2 ครอบครัว อาศัยอยู่ที่หนองน้ำของหมู่บ้านแห่งนี้ จึงได้เรียกหมู่บ้านนี้ตาม 2 ครอบครัวนี้ว่า "หมู่บ้านหนองสี่คน" เรื่อยมา แล้วต่อมาเห็นว่าชื่อหมู่บ้านนี้เป็นชื่อที่เรียกยาก จึงเปลี่ยนให้เป็นศิริมงคลแก่หมู่บ้าน ชาวบ้านจึงได้เปลี่ยนจาก "หนองสี่คน" มาเป็นหมู่บ้าน "หนองศรีมงคล" แต่ต่อมามีชาวบ้านบางส่วนไม่ชอบคำว่า "หนอง" เพราะเห็นว่าเป็นคำที่ฟังแล้วไม่ค่อยดี จึงได้ตัดคำว่า "หนอง" ออกให้เหลือแต่คำว่า "ศรีมงคล" และเห็นว่าเป็นคำศิริมงคล จึงได้เรียกชื่อหมู่บ้านศรีมงคลนี้กันมาตลอด
การแบ่งเขตการปกครอง.
การปกครองส่วนภูมิภาค.
ตำบลศรีมงคลแบ่งพื้นที่การปกครองออกเป็น 8 หมู่บ้าน ได้แก่
การปกครองส่วนท้องถิ่น.
ท้องที่ตำบลศรีมงคลมีองค์กรปกครองส่วนท้องถิ่นเพียงแห่งเดียว คือ องค์การบริหารส่วนตำบลศรีมงคล ครอบคลุมพื้นที่ตำบลศรีมงคลทั้งหมด ซึ่งเป็นสภาตำบลศรีมงคลที่จัดตั้งขึ้นใน พ.ศ. 2518 และยกฐานะขึ้นเป็นองค์การบริหารส่วนตำบลศรีมงคลในวันที่ 30 มกราคม พ.ศ. 2539
ประชากร.
พื้นที่ตำบลศรีมงคลประกอบด้วยหมู่บ้านทั้งสิ้นจำนวน 8 หมู่บ้าน มีจำนวนประชากร 8,070 คน แบ่งเป็นชาย 4,068 คน หญิง 4,002 คน (เดือนธันวาคม 2565) เป็นตำบลที่มีประชากรมากเป็นอันดับ 5 ในอำเภอไทรโยค
       หมายถึงจำนวนประชากรได้เพิ่มขึ้นเมื่อเทียบกับปีก่อน
       หมายถึงจำนวนประชากรได้คงเดิมเมื่อเทียบกับปีก่อน
       หมายถึงจำนวนประชากรได้ลดลงเมื่อเทียบกับปีก่อน
พระอัยยนาร์

พระอัยยนาร์ (IAST: Aiyaṉār,) เป็นเทพารักษ์พื้นเมืองของทราวิฑหรือดราวิเดียนที่ได้รับการนับถือสักการะบูชาในอินเดียภาคใต้และศรีลังกา พระองค์เป็นที่นับถืออย่างแพร่หลายในหมู่ชาวทราวิฑ จากการศึกษาทางด้านคติชนบางชิ้นชี้ให้เห็นว่าพระอัยยนาร์อาจได้รับการบูชาในประเทศแถบเอเชียตะวันออกเฉียงใต้ในอดีตด้วยเช่นกันโดยทั่วไปแล้วพระองค์ได้รับการเคารพสักการะว่าเป็นหนึ่งในเทพารักษ์ประจำชุมชนชาวทมิฬนาฑูศาสนสถานของพระองค์ในชนบทมักจะประดิษฐานด้วยเทวปฏิมาสีสันสดใสขนาดใหญ่ของพระองค์และเทพบริวารในขณะกำลังขี่ม้าหรือช้าง
ในประเทศไทยมีเทวรูปของพระองค์ประดิษฐานอยู่ในวัดพระศรีมหาอุมาเทวี(วัดแขกสีลม)ในฐานะเสื้อวัดผู้รักษาเทวสถานร่วมกับเทพท้องถิ่นของชาวทราวิฑองค์อื่นๆ
สมเด็จพระราชาธิบดีอิบราฮิม อิซมาอิลแห่งยะโฮร์

สมเด็จพระราชาธิบดีอิบราฮิม อิซมาอิลแห่งยะโฮร์ หรือ สุลต่านอิบราฮิม อิบนี อัลมาร์ฮุม ซุลตัน อิซกันดาร์ (พระราชสมภพ 22 พฤศจิกายน 1958) ทรงเป็นยังดีเปอร์ตวนอากงพระองค์ปัจจุบัน เป็นสุลต่านแห่งรัฐยะโฮร์พระองค์ที่ 25 และพระองค์ที่ 5 ของรัฐยะโฮร์ยุคใหม่ เสด็จขึ้นครองราชสมบัติเมื่อเดือนมกราคม ค.ศ. 2010 เป็นพระราชโอรสในสมเด็จพระราชาธิบดีอิซกันดาร์ พระองค์โปรดและทรงมีความคลั่งไคล้ในรถจักรยานยนต์ และทรงเป็นผู้ก่อตั้งกิจกรรมทัวร์มอเตอร์ไซค์ประจำปี เรียกว่า Kembara Mahkota Johor
พระราชประวัติ.
พระชนม์ชีพช่วงต้น.
ตุนกูอิบราฮิม อิซมาอิล เสด็จพระราชสมภพเมื่อวันที่ 22 พฤศจิกายน ค.ศ. 1958 ณ โรงพยาบาลสุลตานะฮ์อามีนะฮ์ โจโฮร์บะฮ์รู รัฐยะโฮร์ สหพันธรัฐมาลายา ในรัชกาลของสุลต่านอิบราฮิมพระบรมราชปัยกา เป็นพระราชบุตรพระองค์ที่ 3 และพระราชโอรสพระองค์ใหญ่ในสมเด็จพระราชาธิบดีอิซกันดาร์ พระราชสมภพแต่ เอนเช เบซาร์ ฮัจญะห์ กัลซอม บินติ อับดุลลาห์ (พระนามเดิม : โจเซฟิน รูบี เทรวอร์โรล ชาวอังกฤษ) ซึ่งสมเด็จพระราชาธิบดีอิซกันดาร์ (ขณะนั้นคือ ตุนกู มะฮ์มูด) ทรงพบกับโจเซฟีนขณะทรงศึกษาอยู่ในประเทศอังกฤษ โจเซฟีนเลือกใช้ชื่อ "Kalsom binti Abdullah" สำหรับพิธีอภิเษกสมรสกับ ตุนกู อิซกันดาร์ ต่อมาโจเซฟีนแต่งงานใหม่และพำนักอยู่ที่อังกฤษ
สุลต่านแห่งยะโฮร์.
ไม่นานก่อนการสวรรคตของสมเด็จพระราชาธิบดีอิซกันดาร์ผู้เป็นพระราชบิดา ในวันที่ 22 มกราคม ค.ศ. 2010 ตุนกูอิบราฮิม ได้รับการแต่งตั้งเป็นผู้สำเร็จราชการแทนพระองค์แห่งยะโฮร์ เนื่องจากคณะแพทย์ที่ถวายการรักษาพระอาการประชวรของพระราชบิดาได้กราบทูลว่า สมเด็จพระราชาธิบดีอิซกันดาร์คงมีพระชนม์ชีพได้อีกไม่นาน กระทั่งเสด็จสวรรคตในคืนวันนั้นเอง ตุนกูอิมราฮิม ได้รับการอัญเชิญเสด็จขึ้นครองราชสมบัติเป็นสุลต่านแห่งรัฐยะโฮร์ ในเช้าวันต่อมา อับดุล กานิ โอตมัน เมินเตอรีเบอร์ซาร์แห่งยะโฮร์ (มนตรีข้าหลวง) ประกาศว่าสุลต่านอิบราฮิมและพระบรมวงศานุวงศ์จะทรงไว้ทุกข์เป็นเวลา 40 วัน ในช่วงการไว้ทุกข์ สุลต่านอิบราฮิมได้ปรากฏพระองค์ครั้งแรกในฐานะสุลต่านแห่งยะโฮร์ในที่ประชุมราชสภาผู้ปกครองแห่งมาเลเซียเมื่อเดือนกุมภาพันธ์ ค.ศ. 2010
สุลต่านอิบราฮิม อิซมาอิล มีพระราชโองการประกาศให้เมืองมัวร์เป็นเมืองหลวงใหม่ของรัฐยะโฮร์แทนโจโฮร์บะฮ์รู เมื่อวันที่ 5 กุมภาพันธ์ ค.ศ. 2012 ในโอกาสงานเฉลิมฉลองเมาลิด
ทรงประกอบพระราชพิธีราชาภิเษกเป็นสุลต่านแห่งรัฐยะโฮร์อย่างสมบูรณ์เมื่อวันที่ 23 มีนาคม ค.ศ. 2015 รัฐบาลยะโฮร์ประกาศให้วันที่ 23 มีนาคม เป็นวันหยุดนักขัตฤกษ์ประจำปี ในฐานะวันเฉลิมพระชนมพรรษาอย่างเป็นทางการ แทนวันที่ 22 พฤศจิกายน เดิม ซึ่งเป็นวันคล้ายวันพระราชสมภพของสุลต่านที่แท้จริง
ยังดีเปอร์ตวนอากง.
เมื่อวันที่ 27 ตุลาคม ค.ศ. 2023 ที่ประชุมราชสภาผู้ปกครองแห่งมาเลเซีย มีมติเลือกให้ สุลต่านอิบราฮิม อิซมาอิล ขึ้นดำรงพระบรมราชอิสริยยศเป็น ยังดีเปอร์ตวนอากง หรือ "สมเด็จพระราชาธิบดีแห่งมาเลเซีย" พระองค์ที่ 17 สืบต่อจากสมเด็จพระราชาธิบดีอับดุลละห์แห่งปะหัง โดยเสด็จขึ้นครองราชสมบัติเมื่อวันที่ 31 มกราคม ค.ศ. 2024
พิพิธภัณฑ์ญิฮาด

พิพิธภัณฑ์ญิฮาด  เป็นพิพิธภัณฑ์ในนครเฮราต ประเทศอัฟกานิสถาน สร้างขึ้นในปี 2010 เพื่อให้ชาวอัฟกันเข้าใจข้อพิพาทในอดีตและประวัติศาสตร์ของอัฟกานิสถาน นับตั้งแต่เปิดให้บริการ พิพิธภัณฑ์ญิฮาดมีผู้เข้ามาเยี่ยมชมจำนวนมากซึ่งรวมถึงสมาชิกรัฐสภาของสหรัฐ และรองผู้บังคับบัญชาของกองกำลังเนโทในประเทศอัฟกานิสถาน เป้าหมายของพิพิธภัณฑ์คือเพื่อให้ความรู้เกี่ยวกับเป้าหมายของมุญาฮิดีน และให้ความรู้แก่ชาวอัฟกานิสถาน พิพิธภัณฑ์ญิฮาดยังเป็นอนุสรณ์สถานที่ระลึกถึงวีรชนมุญาฮิดีนที่ต่อสู้กับกองกำลังของโซเวียตในทศวรรษ 70 และ 80 
ชาวอัฟกานิสถานจำนวนมากไม่ได้รับการศึกษาในระบบ ทำให้ไม่ทราบว่าบรรพชนของตนได้ต่อสู้เพื่อขับไล่พวกโซเวียต นดกจากนี้ หนังสือเรียนในโรงเรียนมักจะสอนประวัติศาสตร์ถึงแค่ทศวรรษ 1970 เพื่อที่จะได้ไม่กระตุ้นให้เกิดความตึงเครียดในความสัมพันธ์ระหส่างประเทศขึ้น นิทรรศการต่าง ๆ ภายในพิพิธภัณฑ์แสดงให้เห็นถึงความโหดร้ายทารุณและผลกระทบต่อผู้คนจากสงคราม ข้อความของพิพิธภัณฑ์จึงยังเป็นการส่งต่อให้เห็นความน่ากลัวของสงคราม ผู้สร้างพิพิธภัณฑ์จงใจจำกัดเนื้อหาบางส่วนออกเพื่อลดความเป็นการเมืองลง โดยเฉพาะการสู้รบของกลุ่มญิฮาดหลังสงครามกับโซเวียตสิ้นสุด นับตั้งแต่เนโทยุติการปฏิบัติการในอัฟกานิสถานในปี 2014 ผู้เข้าชมยังมีโอกาสได้ครุ่นคิดถึงเส้นทางอนาคตที่ต้องการจะเห็นอัฟกานิสถานเป็นต่อไป
สถาปัตยกรรม.
พิพิธภัณฑ์ออกแบบเป็นโรทันดาสีน้ำเงิน เขียว และขาว ด้านนอกของอาคารมีจารึกชื่อบางส่วนของเหยื่อสงคราม โดยรอบตัวโรทันดายังมีบทกวีจำนวนมากที่ระลึกถึงผู้พลีชีพ ตัวพิพิธภัณฑ์ตั้งอยู่ในสวนสาธารณะบนยอดเขาในเฮราต รายล้อมโดยรอบด้วยสวนดอกไม้และน้ำพุ
นิทรรศการ.
นิทรรศการภายในพิพิธภัณฑ์มีอยู่จำนวนมาก และมีเนื้อหาหลักอยู่ที่การต่อสู้ของกลุ่มมุญาฮิดีนต่อต้านกองทัพของโซเวียต
พิพิธภัณฑ์สงครามลัตเวีย

พิพิธภัณฑ์สงครามลัตเวีย  เป็นพิพิธภัณฑ์ประวัติศาสตร์การทหาร ตั้งอยู่ที่กรุงรีกา ประเทศลัตเวีย
พิพิธภัณฑ์สงครามลัตเวียก่อตั้งขึ้นเมื่อวันที่ 15 ตุลาคม พ.ศ. 2459 ในชื่อพิพิธภัณฑ์กองพันทหารปืนไรเฟิลลัตเวีย เดิมทีพิพิธภัณฑ์มีสถานที่ตั้งอยู่ที่ถนน Tērbatas 1/3 พิพิธภัณฑ์แห่งนี้ได้รวบรวมเนื้อหาที่เกี่ยวข้องกับพลปืนไรเฟิลลัตเวียและสงครามโลกครั้งที่หนึ่ง ใน พ.ศ. 2460 เมื่อริกาถูกโจมตี ข้าวของในพิพิธภัณฑ์ถูกอพยพออกไป ในเดือนมิถุนายน พ.ศ. 2462 พิพิธภัณฑ์ได้รับการบูรณะและดำเนินงานที่หอคอยเพาเดอร์ในเมืองเก่าริกา พิพิธภัณฑ์เปิดให้ประชาชนเข้าชมในเดือนมิถุนายน พ.ศ. 2464
ใน พ.ศ. 2479 รัฐบาลได้เข้าซื้อที่ดินบริเวณข้างเคียง การก่อสร้างอาคารพิพิธภัณฑ์ใหม่เริ่มขึ้นใน พ.ศ. 2480 ตามโครงการของสถาปนิก Artūrs Galindoms งานตกแต่งภายในได้รับการออกแบบเพิ่มเติมโดยสถาปนิก R. Legzdiņš สิ่งของในพิพิธภัณฑ์ทั้งหมดถูกเก็บไว้ชั่วคราวที่ห้องเครื่องของพิพิธภัณฑ์บนถนน Torņa อาคารพิพิธภัณฑ์แห่งใหม่สร้างเสร็จในฤดูร้อน พ.ศ. 2483 แต่พิพิธภัณฑ์ไม่สามารถจัดนิทรรศการได้ก่อนที่โซเวียตจะยึดครองลัตเวียใน พ.ศ. 2483 พิพิธภัณฑ์สงครามลัตเวียอยู่ภายใต้เขตอำนาจของคณะกรรมการเก็บกวาดของกองทัพประชาชนลัตเวียซึ่งได้ส่งมอบสิ่งของจากพิพิธภัณฑ์ให้กับกรรมการราษฎรฝ่ายการศึกษาและถูกเก็บไว้ที่อาคารตลาดหลักทรัพย์ริกาเดิม และส่งมอบที่ตั้งของพิพิธภัณฑ์ให้กับกองทัพแดง พิพิธภัณฑ์สงครามลัตเวียได้ปิดตัวลงในวันที่ 15 มกราคม พ.ศ. 2484 อาคารหลังนี้เป็นที่ตั้งของโรงเรียนทหารเรือริกานาฮีมอฟตั้งแต่ต้น พ.ศ. 2488 และยังคงเป็นที่ตั้งของโรงเรียนนี้ต่อไปจนถึง พ.ศ. 2496 
ตั้งแต่ พ.ศ. 2500 ถึง พ.ศ. 2533 สถานที่ดังกล่าวถูกครอบครองโดยพิพิธภัณฑ์การปฏิวัติสาธารณรัฐสังคมนิยมโซเวียตลัตเวีย ซึ่งตีความประวัติศาสตร์ลัตเวียในคริสต์ศตวรรษที่ 20 ผ่านมุมมองของอุดมการณ์โซเวียต อย่างไรก็ตาม พิพิธภัณฑ์ได้รวบรวมโบราณวัตถุอันล้ำค่าที่เป็นตัวแทนของสหภาพโซเวียตไว้เป็นคอลเล็กชันในช่วงที่ดำรงอยู่
ในวันที่ 11 มิถุนายน พ.ศ. 2533 รัฐบาลลัตเวียได้บูรณะพิพิธภัณฑ์สงครามลัตเวียขึ้นอีกครั้ง 
ส่วนจัดแสดง.
พิพิธภัณฑ์มีการจัดแสดงต่าง ๆ ที่เน้นไปที่สงครามต่าง ๆ ที่ลัตเวียมีส่วนเกี่ยวข้อง มีการจัดแสดงเกี่ยวกับประวัติศาสตร์ของลัตเวียและริกาก่อนยุคปัจจุบัน และอีกหนึ่งนิทรรศการเน้นไปที่คริสต์ศตวรรษที่ 18-19 มีการจัดแสดงนิทรรศการสำคัญเกี่ยวกับการมีส่วนร่วมของลัตเวียในสงครามโลกครั้งที่หนึ่งและครั้งที่สองซึ่งครอบคลุมการรบหลายครั้งโดยละเอียด มีการสำรวจกิจกรรมทางทหารล่าสุดของลัตเวีย รวมถึงการมีส่วนร่วมในภารกิจรักษาสันติภาพของสหประชาชาติ
พิพิธภัณฑ์ความโหดร้ายป่าเถื่อนในสงครามของอเมริกา ซินช็อน

พิพิธภัณฑ์ความโหดร้ายป่าเถื่อนในสงครามของอเมริกา ซินช็อน (เกาหลี: 신천박물관) เป็นพิพิธภัณฑ์ที่ระลึกถึงเหตุการสังหารหมู่ซินช็อน ซึ่งเป็นการสังหารหมู่ชาวเกาหลีเหนือในระหว่างสงครามเกาหลีที่ซึ่งรัฐบาลเกาหลีเหนืออ้างว่าก่อการโดยกองทัพของสหรัฐและเกาหลีใต้ พิพิธภัณฑ์ตั้งอยู่ในแคว้นซินช็อน ประเทศเกาหลีเหนือ ในเดือนกรกฎาคม 2015 มีการสร้างพิพิธภัณฑ์หลังใหม่ขึ้นและย้ายที่ตั้งพิพิธภัณฑ์ไปอีกจุดหนึ่ง
ประวัติศาสตร์.
พิพิธภัณฑ์จัดแสดงเรื่องราวของการสังหารหมู่ซินช็อน ที่ซึ่งเกาหลีเหนืออ้างจำนวนผู้เสียชีวิตอยู่ที่มากกว่า 35,000 ราย การสังหารหมู่นี้เกิดขึ้นในช่วงปลายปี 1950 ในเวลานั้น เมืองสำคัญของเกาหลีเหนือ ซึ่งรวมถึงเมืองหลวง เปียงยาง ได้ถูกยึดครองโดยเกาหลีใต้ สหรัฐ และกองกำลังของสหประชาชาชาติ
สถาบันการค้นคว้าทางประวัติศาสตร์ของเกาหลี (Institute for Korean Historical Studies) จากประเทศเกาหลีใต้ให้ข้อสรุปว่ากลุ่มศาลเตี้ยจากทั้งฝั่งคอมมิวนิสต์และฝั่งต่อต้านคอมมิวนิสต์ ล้วนมีส่วนร่วมในการฆาตกรรมหมู่ผู้คนในพื้นที่ซินช็อน และกองพันทหารราบที่ 19 ของสหรัฐ เข้าครอบครองซินช็อนได้ แต่ไม่สามารป้องกันการฆาตกรรมพลเมืองโดยตำรวจลับที่ติดตามมาด้วย กระนั้น กองพันทหารราบไม่ได้มีส่วนในการสังหารหมู่โดยตรง และหลังซินช็อนถูกฝั่งคอมมิวนิสต์ยึดคืนได้ ก็มีการสังหารหมู่เกิดขึ้นต่ออีก แหล่งข้อมูลอื่น ๆ ให้ข้อสรุปว่า "การสังหารหมู่" นี้เกิดขึ้นโดยคู่ต่อสู้ในท้องถิ่นที่ใช้ความอลหม่านของสงครามมาบังหน้า
รูมอะโลน 2

รูมอะโลน 2  เป็นละครโทรทัศน์ไทยปี 2558–2559 เป็นภาคต่อของ "รูมอะโลน" ที่ออกอากาศในปี 2557
กำกับโดย ณัฐพงษ์ มงคลสวัสดิ์ ผู้กำกับจากภาคแรกและสร้างโดยจีเอ็มเอ็มทีวี ซีรีส์เรื่องนี้เป็น 1 ใน 2 เรื่องที่ทางจีเอ็มเอ็มทีวีประกาศเมื่อวันที่ 25 สิงหาคม 2558 พร้อมกับ "อัศจรรย์คุณครูเทวดา" ออกอากาศตอนแรกทางช่องวัน 31, Bang Channel และไลน์ทีวี เมื่อวันที่ 4 ตุลาคม 2558 ออกอากาศทุกวันอาทิตย์ เวลา 14.00 น. 15.00 น. และ 21.00 น. (เวลามาตรฐานไทย) ตามลำดับ ซีรีส์เรื่องนี้จบลงเมื่อวันที่ 24 มกราคม 2559
นักแสดงและตัวละคร.
ด้านล่างนี้คือรายชื่อนักแสดงในซีรีส์นี้
ศรีญาดา ปาลิมาพันธ์

ทันตแพทย์หญิง ศรีญาดา ปาลิมาพันธ์ #เปลี่ยนทาง (เกิด 7 มิถุนายน พ.ศ. 2511) รองเลขาธิการพรรคเพื่อไทย เป็นสมาชิกสภาผู้แทนราษฎร แบบบัญชีรายชื่อ อดีตเลขานุการรัฐมนตรีว่าการกระทรวงศึกษาธิการ และเป็นสะใภ้ตระกูลชินวัตร
ประวัติ.
ศรีญาดา ปาลิมาพันธ์ เป็นสะใภ้ตระกูลชินวัตร สำเร็จการศึกษาจากโรงเรียนสตรีวิทยา ถนนราชดำเนิน กรุงเทพมหานคร ทันตแพทยศาสตร์บัณฑิต จุฬาลงกรณ์มหาวิทยาลัย และปริญญาโท รัฐประศาสนศาสตร์ สถาบันบัณฑิตพัฒนาบริหารศาสตร์ (NIDA) 
ในการเลือกตั้งเมื่อวันที่ 23 ธันวาคม พ.ศ. 2550 เธอลงสมัครเป็นสมาชิกสภาผู้แทนราษฎรจังหวัดภูเก็ตในนาม พรรคพลังประชาชน แต่ไม่ได้รับเลือกตั้ง โดยได้รับคะแนนไปเพียง 15,220 คะแนน
การทำงาน.
ประสบการณ์.
ทันตแพทย์โรงพยาบาลมิชชั่น ภูเก็ต ปี 2534-2536
พิพิธภัณฑสถานแห่งชาติอัฟกานิสถาน

พิพิธภัณฑสถานแห่งชาติอัฟกานิสถาน  เป็นอาคารความสูง 2 ชั้น ตั้งอยู่ตรงข้ามถนนกับวังดารุลอามานในย่านดารุลอามาน กรุงคาบูล ประเทศอัฟกานิสถาน ในอดีตพิพิธภัณฑ์นี้เคยถือว่าเป็นหนึ่งในพิพิธภัณฑ์ที่ดีที่สุดของโลก และเคยมีรายงานเกี่ยวกับการขยายอาคารพิพิธภัณฑ์และการสร้างพิพิธภัณฑ์หลังใหม่อยู่
ของสะสมของพิพิธภัณฑ์ในอดีตถือว่าเป็นโบราณวัตถุที่สำคัญที่สุดชุดหนึ่งในเอเชียกลาง ด้วยของสะสมมากกว่า 100,000 ชิ้นที่มีอายุเก่าแก่ที่สุดถึงหลายพันปีก่อน และมีวัตถุจากวัฒนธรรมต่าง ๆ ทั้งเปอร์เซีย พุทธ และอิสลามเป็นต้น อย่างไรก็ตาม นับตั้งแต่สงครามกลางเมืองที่เริ่มต้นในปี 1992 ได้ถูกปล้นหลายครั้งและถูกจรวดโจมตีอีกจำนวนหนึ่ง เป็นผลให้ของสะสมกว่า 70% ที่จัดแสดงสูญหายโดยถาวร นับตั้งแต่ปี 2007 ได้มีองค์การนานาชาติจำนวนหนึ่งร่วมกันช่วยกู้คืนโบราณวัตถุราว 8,000 ชิ้น ซึ่งรวมถึงรูปปั้นแกะสลักหินทรายที่ได้คืนมาจากเยอรมนี ในปี 2012 ได้มีโบราณวัตถุ 843 ชิ้นที่สหราชอาณาจักรส่งมอบคืน ซึ่งรวมถึงงาช้างเบกรามอันมีชื่อเสียง
ประวัติศาสตร์.
พิพิธภัณฑสถานแห่งชาติอัฟกานิสถานเปิดให้บริการในปี 1919 ในรัชสมัยของกษัตริย์อามานุลลอฮ์ ข่าน ของสะสมเดิมทีจัดแสดงภายในพระราชวังบาเฆบาลา และในปี 1922 ได้ย้ายออกมาพร้อมใช้ชื่อของสะสมว่า "ของสะสมหายาก" ('Cabinet of Curiosities') อาคารหลังปัจจุบันของพิพิธภัณฑ์ได้ย้ายมาเริ่มต้นใช้งานในปี 1931 ในปี 1973 สถาปนิกชาวเดนมาร์กได้รับการว่าจ้างให้ออกแบบอาคารใหม่ของพิพิธภัณฑ์ อย่างไรก็ตามไม่มีความคืบหน้าในการก่อสร้างอาคารใหม่นี้ ในปี 1989 ทองคำแบกเตรียได้ถูกเคลื่อนย้ายไปยังคลังใต้ดินของธนาคารกลางอัฟกานิสถาน
หลังการล่มสลายของรัฐบาลของโมฮาเมด นาญีบุลลอฮ์ และการเริ่มต้นของสงครามกลางเมืองในต้นคริสต์ทศวรรษ 1990 พิพิธภัณฑ์ถูกปล้นหลายรอบ เป็นผลให้ของสะสมมากกว่า 70% สูญหาย ในเดือนพฤษภาคม 1993 มีการโจมตีทางจรวดลงที่พิพิธภัณฑ์ ซากของอาคารได้ถล่มลงมาทับโบราณวัตถุภายใน ซึ่งรวมถึงเครื่องปั้นดินเผาโบราณ ในเดือนมีนาคม 1994 พิพิธภัณฑ์ในตอนนั้นใช้งานเป็นฐานบัญชาการของกองทัพ ได้ถูกจรวดโจมตีและเสียหายอย่างหนัก รัฐมนตรีว่าการกระทรวงสารสนเทศและวัฒนธรรม ในสมัยของประธานาธิบดีบูร์ฮานูดดีน รับบานี มีคำสั่งให้เจ้าหน้าที่ของพิพิธภัณฑ์ 71 คนเริ่มทำการเคลื่อนย้ายโกดังวัตถุของพิพิธภัณฑ์ไปไว้ยังโรงแรมคาบูล (ปัจจุบันคือโรงแรมเซรีนา คาบูล) เพื่อป้องกันความเสียหายจากการโจมตีด้วยจรวดและระเบิดในอนาคต การขนย้ายเสร็จสิ้นในเดือนกันยายน 1996 ในระหว่างเดือนกุมภาพันธ์ถึงมีนาคม 2001 กลุ่มตอลิบานได้เข้าทำลายโบราณวัตถุจำนวนมากเนื่องด้วยเหตุผลทางศาสนา โดยมีรายงานในช่วงปลายปีเดียวกันว่าตอลิบานทำลายโบราณวัตถุมากกว่า 2,750 ชิ้นในปีนั้น
ในการโจมตีของตอลิบานปี 2021 และหลังการยึดกรุงคาบูลสำเร็จ โมฮามัด ฟาฮีม รอฮีมี (Mohammad Fahim Rahimi) ผู้อำนวยการพิพิธภัณฑ์ซึ่งอยู่ในตำแหน่งตั้งแต่ปี 2016 ประกาศสัญญาว่าตนจะคงตำแหน่งนี้เพื่อพิทักษ์ของสะสมของพิพิธภัณฑ์ หลังเกิดความกังวลอย่างมากไปทั่วว่าตอลิบานอาจจะเข้ามาทำลายโบราณวัตถุอีกครั้ง ดังเช่นที่เคยเกิดขึ้นไปแล้วในคริสต์ทศวรรษ 1990 ข้อมูลจากเดือนมีนาคม 2023 ผู้อำนวยการพิพิธภัณฑ์ (แทน) คือ โมฮามัด ซูบัยร์ อาเบดี (Mohammad Zubair Abedi)
ล้างบัญชีแค้น

ล้างบัญชีแค้น (เกาหลี:  : 넘버스: 빌딩숲의 감시자들
) เป็น ซีรีส์โทรทัศน์เกาหลีใต้ ปี 2023 นำแสดงโดย คิม มย็อง-ซู, ชเว จิน-ฮย็อก, ชเว มิน-ซู, ยอนอู และ คิมยูรี ออกอากาศตั้งแต่วันที่ 23 มิถุนายนถึง 29 กรกฎาคม 2023 ทางช่องเอ็มบีซีทีวี วันศุกร์และวันเสาร์ เวลา 21:50 น. (เวลามาตรฐานเกาหลี) นอกจากนี้ยังสามารถสตรีมได้บน Wavve ในเกาหลีใต้ และบน Viki และ วิว ในบางภูมิภาค 
เรื่องย่อ.
"ล้างบัญชีแค้น" บอกเล่าเรื่องราวต่าง ๆ ที่เกิดขึ้นภายในสำนักงานบัญชีชื่อแทอิล เป็นเรื่องราวเกี่ยวกับนักบัญชีที่มีประกาศนียบัตรมัธยมปลาย ซึ่งต่อสู้กับความอยุติธรรมในบริษัทต่าง ๆ ซึ่งเป็นลูกค้าของสำนักงานบัญชีแห่งนี้
 นักบัญชีที่ได้รับการศึกษาระดับมัธยมศึกษาตอนปลายคนแรกและคนเดียวที่เข้าร่วมสำนักงานบัญชี Taeil ซึ่งเป็นหนึ่งในสี่บริษัทบัญชีใหญ่ของประเทศ
 ผู้จัดการอาวุโสของสำนักงานบัญชี Taeil ที่มีภูมิหลังทางครอบครัวที่ดีและสำเร็จการศึกษาจากมหาวิทยาลัยอันทรงเกียรติ
 พ่อของ ซึงโจ ซึ่งเป็นรองประธานบริษัทบัญชี Taeil
 ผู้ช่วยอาวุโสประจำสำนักงานบัญชีแทอิล
 แฟนเก่าของ ซึงโจ ซึ่งเป็นผู้จัดการกองทุนหุ้นเอกชนระดับ C ของฮ่องกง 
การผลิต.
ซีรีส์นี้มีชื่อว่าAccounting Firm (회계법In ; Hoegyebeob-in)("Hoegyebeob-in").
คืนนับดาว

คืนนับดาว  นำแสดงโดย ดาวิกา โฮร์เน่, วชิรวิชญ์ ชีวอารี และจุมพล อดุลกิตติพร เป็นละครโทรทัศน์โรแมนติกไทยแนวเบาสมอง เกี่ยวกับหญิงสาวแสนธรรมดาคนหนึ่งที่ได้พบกับชายหนุ่ม ซึ่งเป็นรุ่นน้องจากมหาวิทยาลัยเดียวกันกับเธอ หลังจากที่เขาตามหาเธอมาเนิ่นนาน อย่างไรก็ตาม เธอจำเขาไม่ได้ สร้างจากโครงเรื่องดั้งเดิมของนักเขียนเจ้าของนามปากกา "ดวงมาลย์" ที่ได้รับการคัดเลือกจากการประกวด สร้างโดยจีเอ็มเอ็มทีวี และกำกับการแสดงโดย เอกสิทธิ์ ตระกูลเกษมสุข โดยทางจีเอ็มเอ็มทีวีได้ประกาศในงาน "Borderless" เมื่อวันที่ 1 ธันวาคม 2564 ออกอากาศตอนแรกอย่างเป็นทางการเมื่อวันที่ 1 มิถุนายน 2565 ทาง ช่องจีเอ็มเอ็ม 25
เนื้อเรื่อง.
นับดาว (ใหม่ ดาวิกา โฮร์เน่) อินฟลูเอนเซอร์และพิธีกรรายการโฮมช้อปปิ้ง มาเจอกับ คิมหันต์ (ไบร์ท วชิรวิชญ์ ชีวอารี) เขาจำเธอได้ทันที แต่เธอจำเขาไม่ได้ คิมเก็บความลับเพื่อที่จะได้ใกล้ชิดกับเธอมากขึ้น เนื่องจากสถานการณ์ทางครอบครัวบางประการ เขาจึงย้ายไปอยู่ที่บ้านของพีทเพื่อนของเขา ต่อมาเขาพบว่าบ้านเพื่อนของเขาอยู่แถว ๆ บ้านของนับ ที่ทำงาน แทนคุณ (อ๊อฟ จุมพล อดุลกิตติพร) เพื่อนของนับและเป็นโปรดิวเซอร์ของรายการแอบซ่อนความรู้สึกว่าเขาชอบเธอ ระหว่างออกรายการสด นับต้องเผชิญกับการกระทำที่ไม่เหมาะสมจาก มินจุน (เฟย ภัทร เอกแสงกุล) เจ้านายของเธอ แทนและใจแก้ว (เจนนี่ ปาหนัน) ซึ่งเป็นเพื่อนร่วมงานพยายามปกป้องเธอ สิ่งนี้กลายเป็นกระแสไวรัลและผู้ชมต่างแสดงปฏิกิริยาต่อนับแตกต่างออกไป ในสถานการณ์เช่นนี้ เธอได้รับคำแนะนำจากผู้ติดตามที่ไม่รู้จักผ่านข้อความบนอินสตาแกรมของเธอ คิมและปอย (เฟิสท์ คณพันธ์ ปุ้ยตระกูล) ผู้ช่วยของเขาช่วยกันสร้างสรรค์โปรเจ็กต์ซึ่งกลายเป็นรายการของนับ คิมกับนับเริ่มสนิทสนมกันมากขึ้นจากการพบหน้ากันบ่อยครั้ง ส่วนแทนก็เริ่มเกิดอาการอิจฉา
มีนา (เอวา ปวรวรรณ วีระภุชงค์) แฟนเก่าของคิมโดนแฟนคนปัจจุบันทำร้ายจึงกลับมาขอความช่วยเหลือจากคิมซึ่งทำให้นับไม่สบายใจ นอกจากนี้ เกวลิน (กระปุก พัชรา ทับทอง) เพื่อนร่วมงานคนใหม่ถูกว่าจ้างเข้ามา แต่เธอกลับทำไม่ดีต่อนับ โดยตำหนิเธอที่กลั่นแกล้งและเรื่องการจัดการเงินที่ผิดพลาด
งานสร้าง.
ใหม่ ดาวิกา อยากร่วมงานกับ ไบร์ท ดังนั้น พี่เกล้า น้ำพราว ผู้จัดการส่วนตัวของเธอจึงติดต่อกับจีเอ็มเอ็มทีวี เมื่อข้อตกลงเสร็จสิ้น จีเอ็มเอ็มทีวีได้จัดประกวดเขียนบทต้นฉบับและนำเนื้อเรื่องที่ชนะของ "ดวงมาลย์" มาสร้างเป็นซีรีส์เรื่อง คืนนับดาว
ศรัณย์ ทิมสุวรรณ

ศรัณย์ ทิมสุวรรณ (เกิด 9 พฤษภาคม พ.ศ. 2534) ชื่อเล่น เอิร์ธ ปัจจุบันดำรงตำแหน่งรองเลขาธิการพรรคเพื่อไทย สมาชิกสภาผู้แทนราษฎรจังหวัดเลย กรรมการและเลขานุการ ในคณะกรรมการประสานงานสภาผู้แทนราษฎรไทย (รัฐบาลแพทองธาร ชินวัตร)
ประวัติ.
ศรัณย์ ทิมสุวรรณ เป็นบุตรของ ธนเทพ ทิมสุวรรณ และนันทนา ทิมสุวรรณ อดีตประธานกรรมาธิการการสวัสดิการสังคม สำเร็จการศึกษาระดับปริญญาตรี จากคณะวิศวกรรมศาสตร์ มหาวิทยาลัยธรรมศาสตร์ และระดับปริญญาโท Master of Management, La Trobe University, Australia 
การทำงาน.
สมาชิกสภาผู้แทนราษฎร.
ศรัณย์ ทิมสุวรรณ ได้รับการเลือกตั้งเป็นสมาชิกสภาผู้แทนราษฎร 2 สมัย ดังนี้
ตำบลบ้านตาล (อำเภอฮอด)

บ้านตาล เป็นตำบลในอำเภอฮอด จังหวัดเชียงใหม่ พื้นที่เป็นภูเขาและที่ลาดเชิงเขา โดยพื้นที่ด้านตะวันออกของตำบลเป็นภูเขาสูง และพื้นที่ส่วนใหญ่อยู่ในเขตนิคมสร้างตนเองเขื่อนภูมิพล
ที่ตั้งและอาณาเขต.
ตำบลบ้านตาล มีอาณาเขตติดต่อกับเขตการปกครองข้างเคียงดังต่อไปนี้
ประวัติ.
บ้านตาล เป็นหมู่บ้านใหญ่ในเขตอำเภอฮอด จังหวัดเชียงใหม่ เป็นหมู่บ้านที่มีความเก่าแก่ มีประวัติความเป็นมายาวนาน เท่าที่มีการจดบันทึกไว้ในเอกสารใบลาน แม้จะมีการเคลื่อนย้ายไปบ้างในบางช่วงเวลา แต่ก็ยังปรากฏความต่อเนื่องของประวัติศาสตร์ บ้านตาลตั้งชื่อตามลำห้วยแม่ตาลที่ไหลผ่านหมู่บ้าน และเป็นเส้นเลือดหลักหล่อเลี้ยงชีวิตชาวบ้านมาตั้งแต่อดีต
ตามเอกสารอ้างอิง ตำบลบ้านตาลมีเชื้อสายมาจากเวียงเจ็ดลินโดยสันนิษฐานไว้ 2 กรณี คือ
ปี พ.ศ. 2556 นายสุวัฒน์ ตันติพัฒน์ ผู้ว่าราชการจังหวัดเชียงใหม่ ได้ประกาศแยกพื้นที่หมู่บ้านในอำเภอฮอด โดยแบ่งพื้นที่หมู่ 1 บ้านตาลเหนือ ตั้งเป็น 1 หมู่บ้านใหม่ชื่อว่า หมู่ 10 บ้านตาลกลาง
การแบ่งเขตการปกครอง.
การปกครองส่วนภูมิภาค.
พื้นที่ตำบลบ้านตาลประกอบด้วยหมู่บ้านทั้งสิ้นจำนวน 10 หมู่บ้าน มีจำนวนประชากร 5,048 คน แบ่งเป็นชาย 2,547 คน หญิง 2,501 คน (เดือนธันวาคม 2566) เป็นตำบลที่มีจำนวนประชากรมากเป็นลำดับ 4 ในอำเภอฮอด
       หมายถึงจำนวนประชากรได้เพิ่มขึ้นเมื่อเทียบกับปีก่อน
       หมายถึงจำนวนประชากรได้คงเดิมเมื่อเทียบกับปีก่อน
       หมายถึงจำนวนประชากรได้ลดลงเมื่อเทียบกับปีก่อน
การปกครองส่วนท้องถิ่น.
ตำบลบ้านตาลเดิมมีฐานะเป็นสภาตำบลบ้านตาล ในปี พ.ศ. 2516 ต่อมาปี พ.ศ. 2538 สภาตำบลบ้านตาลมี 9 หมู่บ้าน พื้นที่ 104.80 ตารางกิโลเมตร ประชากร 4,977 คน และ 1,591 ครัวเรือน ปี พ.ศ. 2539 กระทรวงมหาดไทยจึงพิจารณาให้สภาตำบลบ้านตาลอยู่ในเงื่อนไขที่จะจัดตั้งเป็นองค์การบริหารส่วนตำบลได้ จึงได้รับการจัดตั้งเป็นองค์การบริหารส่วนตำบลบ้านตาล
ปี พ.ศ. 2551 เขตองค์การบริหารส่วนตำบลบ้านตาลมี 9 หมู่บ้าน พื้นที่ 104.80 ตารางกิโลเมตร ประชากร 5,288 คน และ 2,076 ครัวเรือน มีรายได้จริงโดยไม่รวมเงินอุดหนุนในปีงบประมาณที่ผ่านมา ตั้งแต่ 12,000,000 บาทขึ้นไป และได้รับความเห็นชอบจากราษฎร พ.ศ. 2552 กระทรวงมหาดไทยจึงพิจารณาให้องค์การบริหารส่วนตำบลบ้านตาลอยู่ในเงื่อนไขที่จะจัดตั้งเป็นเทศบาลตำบลได้ จึงได้รับการจัดตั้งเป็น เทศบาลตำบลบ้านตาล
บูร์ฌฟุต 18

บูร์ฌฟุต 18  เป็นสโมสรฟุตบอลที่ตั้งอยู่ในเมืองบูร์ฌ ประเทศฝรั่งเศส ก่อตั้งขึ้นจากการควบรวมกันระหว่างบูร์ฌฟุตกับบูร์ฌ 18 ในปี 2021
ประวัติ.
ในเดือนกรกฎาคม 2020 ยาน กาลุต นายกเทศมนตรีนครบูร์ฌ ได้เสนอการควบรวมกันของ 2 สโมสรฟุตบอลที่สำคัญที่สุดในบูร์ฌคือ บูร์ฌฟุตกับบูร์ฌ 18 การควบรวมกันได้รับการตกลงในหลักการระหว่าง 2 สโมสรในเดือนกันยายน 2020
รายละเอียดของการควบรวมได้รับการยืนยันในเดือนเมษายน 2021 เมื่อสมาชิกของทั้ง 2 สโมสรลงมติอนุมัติ ประธานของทั้ง 2 สโมสรที่ควบรวมกันกลายเป็นประธานร่วมของสโมสรใหม่ที่มีชื่อว่า บูร์ฌฟุต 18 สีประจำสโมสรคือสีแดงและสีขาว
เมื่อวันที่ 5 พฤษภาคม 2021 สโมสรได้ยืนยันว่าโลร็อง ดี แบร์นาร์โด อดีตผู้ฝึกของบูร์ฌฟุต เป็นหัวหน้าผู้ฝึกของสโมสรที่รวบกัน
เมื่อวันที่ 25 ตุลาคม 2023 ซาดีโย มาเน นักฟุตบอลทีมชาติเซเนกัล ได้เข้าซื้อสโมสรบูร์ฌฟุต 18
โฆษกพรรค

โฆษกพรรค  คือสมาชิกของพรรคการเมือง (ในระดับภูมิภาคใด ๆ ของโครงสร้างพรรค) ซึ่งหัวหน้าพรรคมอบหมายให้รับผิดชอบในการสื่อสารจุดยืนของพรรคในตำแหน่งรัฐมนตรีของกระทรวงที่เฉพาะเจาะจง โฆษกพรรคมีบทบาทในพรรคการเมืองในระบบรัฐสภาเป็นส่วนใหญ่ โฆษกพรรคยังสามารถได้รับความช่วยเหลือในการปฏิบัติหน้าที่โดยรองโฆษกหรือผู้ช่วยโฆษกในรัฐมนตรีของกระทรวงเดียวกัน
ในแคนาดาโฆษกพรรคที่ไม่ใช่รัฐบาลเป็นที่รู้จักในฐานะ นักวิจารณ์พรรค และ รองนักวิจารณ์พรรค ตามลำดับ
โฆษกพรรคในระบบรัฐสภา.
โฆษกของพรรครัฐบาลมีความสัมพันธ์ร่วมกับบทบาทของตนในฐานะ รัฐมนตรีในคณะรัฐมนตรีของรัฐบาล และโฆษกของพรรคฝ่ายค้านที่เป็นแกนนำ (โดยปกติในรัฐสภาของระบบเวสต์มินสเตอร์ ซึ่งเรียกว่า "ฝ่ายค้านอย่างเป็นทางการ") ต่างมีส่วนร่วมกับบทบาทของตนในฐานะรัฐมนตรีเงาในรัฐบาลเงา; ทั้งสองมักเรียกว่า "สมาชิกสภาแถวหน้า" ส่วนพรรคในรัฐสภา และ/หรือ ฝ่ายนิติบัญญัติลำดับรอง (ไม่ว่าจะเข้าหรือออกจากการเป็นพรรคร่วมกับคณะรัฐมนตรีของฝ่ายรัฐบาลหรือคณะรัฐมนตรีเงาของฝ่ายค้านอย่างเป็นทางการ) อาจมีกลุ่มโฆษกและตำแหน่งรัฐมนตรีเป็นของตนเอง แม้ว่าพวกเขาจะได้รับการพิจารณาบ่อยครั้งในระหว่างการอภิปรายในรัฐสภาโดยมีมารยาทน้อยกว่ารัฐบาลหรือ คณะรัฐมนตรีฝ่ายค้านอย่างเป็นทางการ ตัวอย่างเช่น ในไอร์แลนด์ พรรครัฐสภาทุกพรรคที่มีสมาชิกที่ได้รับเลือกอย่างน้อย 7 คนจะมีสมาชิกสภาแถวหน้าของตนเอง ในขณะที่พรรคที่มีสมาชิกที่ได้รับเลือกน้อยกว่า 7 คนจะต้องเห็นด้วยกับสมาชิกสภาผู้แทนราษฎรฝ่ายอิสระคนอื่น ๆ เพื่อจัดตั้งกลุ่มทางเทคนิค เพื่อที่จะได้รับสิทธิในการอภิปราย
โฆษกพรรคที่ไม่ใช่ในระบบรัฐสภา.
พรรคที่ไม่อยู่ในรัฐสภา หรือพรรคที่มีสมาชิกรัฐสภาที่ได้รับการเลือกตั้งน้อยมาก (นั่นคือ ไม่เพียงพอที่จะกระจายหน้าที่การสื่อสารเชิงนโยบายอย่างมีประสิทธิผล) อาจมีโฆษกที่ไม่อยู่ในรัฐสภาและไม่มีตำแหน่งรัฐมนตรีที่เกี่ยวข้องเป็นของตนเอง แม้ว่าจะไม่มีสิทธิอภิปรายในรัฐสภา (หรือบางครั้ง เช่น ฝ่ายค้านนอกรัฐสภา จะงดเว้นจากการดำรงตำแหน่ง) พวกเขามีแนวโน้มที่จะพูดแทนพรรคต่อสื่อหรือองค์กรอื่น ๆ
พิพิธภัณฑ์การสถาปนาพรรค

พิพิธภัณฑ์การสถาปนาพรรค (Party Founding Museum) เป็นพิพิธภัณฑ์ในเขตกลาง นครเปียงยาง ประเทศเกาหลีเหนือ ทางตอนใต้ของเขาแฮบัง อาคารนี้ก่อสร้างขึ้นโดยรัฐบาลญี่ปุ่นสมัยยึดครองคาบสมุทรเกาหลีในปี 1923 ในเดือนตุลาคม 1970 อาคารนี้ได้ถูกแปรสภาพเพื่อใช้งานเป็นพิพิธภัณฑ์ของรัฐบาลเกาหลีเหนือ
ประวัติศาสตร์.
อาคารหลังเดิมสร้างขึ้นในปี 1923 โดยรัฐบาลญี่ปุ่นที่ครอบครองเกาหลีในตอนนั้น หลังคิม อิล-ซ็อง เดินทางกลับเกาหลีหลังสงครามโลกครั้งที่สองสิ้นสุด เชื่อว่าเขาได้สถาปนาพรรคคนงานเกาหลีขึ้นในอาคารนี้เมื่อวันที่ 10 ตุลาคม 1945 การพบปะครั้งแรก ๆ ของพรรคหลายครั้งก็มีขึ้นที่นี่ อาคารได้รับความเสียหายในในระหว่างสงครามเกาหลี ส่วนพิพิธภัณฑ์เปิดใช้งานในปี 1970
รูปแบบ.
สถาปัตยกรรมอาคารเป็นรูปแบบอาณานิคมญี่ปุ่นที่พบได้ทั่วไป ส่วนหลังคาได้ถอดแบบมาจากอาคารรัฐสภาญี่ปุ่นในโตเกียว
ชั้นแรกของพิพิธภัณฑ์จัดแสดงภาพถ่ายและวัตถุ ชั้นที่สองได้รับการอนุรักษ์ในรูปดั้งเดิม
พิพิธภัณฑ์การปฏิวัติเกาหลี

พิพิธภัณฑ์การปฏิวัติเกาหลี (เกาหลี: ; Korean Revolution Museum) เป็นพิพิธภัณฑ์ในเปียงยาง ประเทศเกาหลีเหนือ สถาปนาขึ้นในเดือนสิงหาคม 1948 ภายในจัดแสดงนิทรรศการขนาดใหญ่ที่บอกเล่าเรื่องราวเกี่ยวกับคิม อิล-ซ็อง และขบวนการการปฏิวัติเกาหลี ตัวอาคารตั้งอยู่หลังอนุสรณ์สถานใหญ่เขามันซู เยื้องกันกับอาคารรัฐสภามันซูแดซึ่งเป็นสถานที่พบปะของสภานิติบัญญัติเกาหลีเหนือ
พิพิธภัณฑ์การปฏิวัติเกาหลีบอกเล่าเรื่องราวตั้งแต่ปี 1860 ซึ่งรวมถึงการต่อสู้ต้านทานการรุกรานของญี่ปุ่น, สงครามเกาหลี และการสร้างชาติคอมมิวนิสต์ ห้อง 90 ห้องของพิพิธภัณฑ์ยังมีวัตถุที่เกี่ยวเนื่องกับคิม อิล-ซ็อง และคณะ, การรวมชาติเกาหลี, ชาวเกาหลีโพ้นทะล และการยุทธ์ในอดีต นับตั้งแต่เปิดให้บริการ พิพิธภัณฑ์มีผู้เข้าชม 27 คนจากทั้งในและนอกประเทศ ด้วยขนาดพื้นที่ 240,000 ตารางเมตร อาคารพิพิธภัณฑ์จึงเป็นหนึ่งในสิ่งปลูกสร้างที่ใหญ่ที่สุดในโลก มีการปรับปรุงพิพิธภัณฑ์ครั้งใหญ่ซึ่งแล้วเสร็จในปี 2017 มีโถงจัดแสดงใหม่เพิ่มเติมเข้ามาในปี 2022 เพื่อระลึกถึงโอกาสครบรอบสิบปีของการดำรงตำแหน่งของคิม จ็อง-อึน
อายุ มัตสึอูระ

อายุ มัตสึอูระ (; โรมาจิ: "Matsuura Ayu", เกิด 3 มิถุนายน 2001) เป็นนักแสดงและนักพากย์ชาวญี่ปุ่น เกิดที่จังหวัดคานางาวะ สังกัด AT โปรดักชัน ส่วนสูง 152 ซม.
มิยุ มัตสึกิ

มิยุ มัตสึกิ (; โรมาจิ: "Matsuki Miyu", 14 กันยายน 1977 – 27 ตุลาคม 2015) เป็นนักพากย์ นักร้อง และนักจัดรายการวิทยุหญิงชาวญี่ปุ่น ชื่อจริงและชื่อเดิมในวงการคือ มิเอโกะ มัตสึกิ (松木 美愛子)
เกิดที่เมืองคุเระ จังหวัดฮิโรชิมะ ส่วนสูง 151 ซม. อยู่สังกัด 81 Produce
ผลงานเด่นได้แก่ หอป่วนก๊วนตัวแสบ (ครูโยชิโนยะ) และ เทพพิทักษ์จอมยุ่ง เนียลโกะ (คูโกะ) เป็นต้น
เผ่าภูมิ โรจนสกุล

เผ่าภูมิ โรจนสกุล (เกิด 22 กุมภาพันธ์ พ.ศ. 2526) เป็นนักเศรษฐศาสตร์และนักการเมืองชาวไทย ปัจจุบันดำรงตำแหน่งรัฐมนตรีช่วยว่าการกระทรวงการคลัง ในรัฐบาลแพทองธาร ชินวัตร รองหัวหน้าพรรคเพื่อไทย บุคคลสำคัญที่ผลักดันโครงการเติมเงินผ่านกระเป๋าเงินดิจิทัล 10,000 บาท โครงการสถาบันค้ำประกันเครดิตแห่งชาติ (NaCGA) สลากกองทุนการออมแห่งชาติ (หวยเกษียณ) โครงการธนาคารไร้สาขา (Virtual Bank) และร่าง พ.ร.บ.ศูนย์กลางการประกอบธุรกิจทางการเงิน (Financial Hub)
ประวัติ.
เผ่าภูมิ เกิดเมื่อวันที่ 22 กุมภาพันธ์ พ.ศ. 2526 สำเร็จการศึกษาระดับปริญญาตรี คณะวิศวกรรมศาสตร์ จากมหาวิทยาลัยเกษตรศาสตร์ จากนั้นได้ไปศึกษาต่อที่สหรัฐ สำเร็จการศึกษาระดับปริญญาโทใบที่ 1 จากคณะบริหารธุรกิจ มหาวิทยาลัยแมสซาชูเซตส์ บอสตัน ปริญญาโทใบที่ 2 และปริญญาเอก ด้านจากคณะเศรษฐศาสตร์ จากมหาวิทยาลัยอิลลินอย ชิคาโก
การทำงานในพรรค.
หลังจบการศึกษาจากต่างประเทศ เผ่าภูมิได้เข้ารับราชการที่สำนักนโยบายระบบการเงินและสถาบันการเงิน สำนักงานเศรษฐกิจการคลัง กระทรวงการคลัง ก่อนจะมีบุคคลชักชวนให้เข้ามาทำงานการเมืองในพรรคเพื่อไทย โดยเข้ามาเป็นทีมงานของภูมิธรรม เวชยชัย รองหัวหน้าพรรค ตั้งแต่สมัยเป็นเลขาธิการพรรค และในช่วงรัฐบาลยิ่งลักษณ์ ชินวัตร ก่อนเกิดรัฐประหารในประเทศไทย พ.ศ. 2557 จากนั้นในปี พ.ศ. 2561 ได้รับเลือกให้เป็นรองเลขาธิการพรรค และดำรงตำแหน่งนี้ติดต่อกัน 4 สมัย (พ.ศ. 2561, พ.ศ. 2562, พ.ศ. 2563 และ พ.ศ. 2564) ก่อนจะขยับขึ้นมาดำรงตำแหน่งรองหัวหน้าพรรคในปี พ.ศ. 2566
การทำงานทางการเมือง.
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เผ่าภูมิได้ลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อลำดับที่ 33 แต่ไม่ได้รับเลือกตั้ง เนื่องจากพรรคเพื่อไทยมีจำนวนสมาชิกสภาผู้แทนราษฎรมากกว่าจำนวนสมาชิกสภาผู้แทนราษฎรพึงมีตามที่กำหนดไว้ในรัฐธรรมนูญ
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เผ่าภูมิได้ลงสมัครรับเลือกตั้งสมาชิกสภาผู้แทนราษฎรแบบบัญชีรายชื่ออีกครั้ง โดยขยับไปอยู่ในลำดับที่ 89 ซึ่งก็ไม่ได้รับเลือกตั้งอีกครั้ง ต่อมาเมื่อวันที่ 12 กันยายน พ.ศ. 2566 ที่ประชุมคณะรัฐมนตรีไทย คณะที่ 63 มีมติเห็นชอบให้แต่งตั้งเผ่าภูมิดำรงตำแหน่งเลขานุการรัฐมนตรีว่าการกระทรวงการคลัง (เศรษฐา ทวีสิน)
เผ่าภูมิเป็นหนึ่งในบุคคลสำคัญที่ผลักดัน สื่อสาร และประชาสัมพันธ์นโยบายต่าง ๆ ของพรรคเพื่อไทย ที่ถูกผลักดันเป็นนโยบายของรัฐบาลเศรษฐา ทวีสิน รวมถึงเป็นกรรมการในคณะกรรมการนโยบายโครงการเติมเงินผ่านกระเป๋าเงินดิจิทัล 10,000 บาท
ต่อมาเมื่อวันที่ 27 เมษายน พ.ศ. 2567 มีพระบรมราชโองการโปรดเกล้าฯ แต่งตั้งให้เผ่าภูมิเป็นรัฐมนตรีช่วยว่าการกระทรวงการคลัง โดยได้รับมอบหมายให้กำกับดูแลส่วนราชการ รัฐวิสาหกิจ และหน่วยงานในกำกับของรัฐ ดังนี้
ต่อมาเมื่อวันที่ 3 กันยายน พ.ศ. 2567 มีพระบรมราชโองการโปรดเกล้าฯ แต่งตั้งให้เผ่าภูมิเป็นรัฐมนตรีช่วยว่าการกระทรวงการคลัง โดยได้รับมอบหมายให้กำกับดูแลส่วนราชการ รัฐวิสาหกิจ และหน่วยงานในกำกับของรัฐ ดังนี้
พิพิธภัณฑสถานแห่งชาติ กาญจนาภิเษก

พิพิธภัณฑสถานแห่งชาติ กาญจนาภิเษก ตั้งอยู่ในตำบลคลองห้า อำเภอคลองหลวง จังหวัดปทุมธานี เป็นโครงข่ายพิพิธภัณฑสถานแห่งชาติจัดแสดงด้านชาติพันธุ์วิทยา ก่อตั้งจากนโยบายของกรมศิลปากร ใต้แนวคิดแผนพัฒนาเศรษฐกิจและสังคมแห่งชาติ ต่อมากรมศิลปากรได้จัดพื้นที่โดยรวมพิพิธภัณฑสถานเฉพาะด้านสาขาอื่น ๆ จากกรุงเทพมหานคร มารวมไว้ด้วยกัน เพื่อจัดตั้งพื้นที่โครงการให้เป็นศูนย์ศิลปวัฒนธรรมเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร 
พิพิธภัณฑสถานแห่งชาติ กาญจนาภิเษกยังจัดแสดงในรูปแบบนิทรรศการสัญจรตามสถานศึกษา ในศูนย์กลางชุมชน จัดแสดงจำพวกโบราณวัตถุ ภาพสไลด์ ศิลปะวัตถุ มีการจัดแสดงโบราณวัตถุมากกว่า 10,000 รายการ
ประวัติ.
ในปี พ.ศ. 2545 กรมศิลปากรได้ย้ายโบราณวัตถุจากคลังพิพิธภัณฑสถานแห่งชาติ พระนคร มาจัดเก็บไว้ในพิพิธภัณฑสถานแห่งชาติ กาญจนาภิเษก 
ในปี พ.ศ. 2564 - 2566 กรมศิลปากรได้จัดทำแผนการปรับปรุงพิพิธภัณฑสถานแห่งชาติ กาญจนาภิเษก การดำเนินงานจะใช้งบปรมาณ 250 ล้านบาท โดยกรมศิลปากรได้จัดทำแม่บทหลัก 5 ด้าน 
การจัดแสดง.
ด้านชาติพันธุ์วิทยา การจัดแสดงเรื่องราวของกลุ่มชาติพันธุ์วิทยาในประเทศไทย แบ่งเป็น 5 ตระกูลภาษาหลักของคนในภูมิภาคเอเชียอาคเนย์ ได้แก่
คาไซ

คาไซ  เป็นนครที่ตั้งอยู่ทางตอนใต้ของจังหวัดเฮียวโงะ ประเทศญี่ปุ่น ณ วันที่ 1 พฤษภาคม ค.ศ. 2024 นครคาไซมีจำนวนประชากร 40,832 คน มีความหนาแน่นของประชากร 270 คนต่อตารางกิโลเมตร มีขนาดพื้นที่ 
ภูมิศาสตร์.
นครคาไซตั้งอยู่เกือบใจกลางของที่ราบฮาริมะ โดยมีป่าไม้ทางตอนเหนือและภูเขาเตี้ย ๆ ทางตอนใต้ เมืองนี้มีความกว้างและยาวประมาณ 12.4 กิโลเมตรในแนวตะวันออก-ตะวันตก และ 19.8 กิโลเมตรในแนวเหนือ-ใต้ แม่น้ำสายหลักที่ไหลผ่าน ได้แก่ แม่น้ำมังงันจิ ซึ่งเป็นสาขาหนึ่งของแม่น้ำคาโกะ และแม่น้ำฟุกโกจิ ซึ่งเป็นสาขาหนึ่งของแม่น้ำมังงันจิ
ภูมิอากาศ.
คาไซมีภูมิอากาศแบบอบอุ่นชื้นกึ่งเขตร้อน (Köppen "Cfa") มีลักษณะเด่นคือฤดูร้อนที่อบอุ่นและฤดูหนาวที่เย็นสบาย มีหิมะตกเล็กน้อยถึงไม่มีเลย อุณหภูมิเฉลี่ยรายปีในคาไซอยู่ที่ 14.9 °C ปริมาณน้ำฝนเฉลี่ยรายปีอยู่ที่ 1,606 มิลลิเมตร โดยเดือนกันยายนเป็นเดือนที่มีฝนตกชุกที่สุด อุณหภูมิสูงสุดเฉลี่ยอยู่ในเดือนสิงหาคม อยู่ที่ประมาณ 26.8 °C และต่ำสุดในเดือนมกราคม อยู่ที่ประมาณ 3.5 °C
สถิติประชากร.
ตามข้อมูลสำมะโนประชากรของญี่ปุ่น จำนวนประชากรของคาไซค่อนข้างคงที่ในช่วง 70 ปีที่ผ่านมา
ประวัติศาสตร์.
พื้นที่ของนครคาไซในปัจจุบัน เดิมอยู่ในแคว้นโบราณที่ชื่อแคว้นฮาริมะ ต่อมาในยุคเอโดะ ส่วนใหญ่ของพื้นที่แห่งนี้เป็นที่ดินเท็นเรียวซึ่งอยู่ภายใต้การปกครองโดยตรงของโชกุนโทกูงาวะ โดยมีพื้นที่ส่วนเล็ก ๆ ที่อยู่ภายใต้การควบคุมของแคว้นศักดินาฮิเมจิ
เมื่อมีการจัดตั้งระบบเทศบาลเมื่อวันที่ 1 เมษายน ค.ศ. 1889 หมู่บ้านโฮโจก็ได้รับการจัดตั้งขึ้นโดยอยู่ภายในอำเภอคาไซ หมู่บ้านโฮโจได้รับการยกฐานะเป็นเมืองเมื่อวันที่ 15 มกราคม ค.ศ. 1955 ต่อมาเมื่อวันที่ 1 เมษายน ค.ศ. 1967 เมืองโฮโจได้รวมเข้ากับเมืองใกล้เคียงอย่างเมืองอิซูมิและเมืองคาไซ เพื่อจัดตั้งเป็นนครคาไซ
การเมืองการปกครอง.
นครคาไซมีรูปแบบการบริหารแบบนายกเทศมนตรี–สภา โดยมีนายกเทศมนตรีที่มาจากการเลือกตั้งโดยตรง และสภาเทศบาลนครเป็นระบบสภาเดียวซึ่งประกอบด้วยสมาชิก 15 คน นครคาไซเป็นเขตเลือกตั้งที่ให้มีสมาชิก 1 คนในสภาจังหวัดเฮียวโงะ ในแง่ของการเมืองระดับประเทศ นครคาไซเป็นส่วนหนึ่งของเขตเลือกตั้งจังหวัดเฮียวโงะที่ 4 ในการเลือกตั้งสภาผู้แทนราษฎรของรัฐสภาญี่ปุ่น
เศรษฐกิจ.
เศรษฐกิจของนครคาไซมีศูนย์กลางอยู่ที่ภาคเกษตรกรรม
การศึกษา.
นครคาไซมีโรงเรียนสังกัดเทศบาลนครคาไซ ได้แก่ โรงเรียนประถม 11 แห่ง โรงเรียนมัธยมต้น 4 แห่ง และโรงเรียนที่สังกัดคณะกรรมการศึกษาธิการจังหวัดเฮียวโงะ ได้แก่ โรงเรียนมัธยมปลาย 2 แห่ง นอกจากนี้ จังหวัดเฮียวโงะยังเปิดโรงเรียนการศึกษาพิเศษสำหรับผู้พิการอีก 1 แห่ง
การขนส่ง.
การขนส่งสาธารณะ.
นครคาไซพึ่งพารถยนต์ส่วนตัวเป็นหลักในการเดินทาง ส่วนระบบขนส่งสาธารณะ ได้แก่ รถบัสระหว่างจังหวัด, รถบัสระหว่างเมือง (รถบัสชิงกิ), รถบัสลีมูซีนท่าอากาศยานคันไซ (รถบัสฮากูโระ), รถบัสในท้องถิ่น (รถบัสชุมชนนครคาไซ, รถบัสแฮปปี้) และแท็กซี่
ความถี่แจ้งเหตุประสบภัยสากล

ความถี่แจ้งเหตุประสบภัยสากล  เป็นคลื่นความถี่วิทยุที่กำหนดไว้สำหรับการสื่อสารฉุกเฉินตามข้อตกลงระหว่างประเทศ
ประวัติ.
ในช่วงศตวรรษที่ 20 ความถี่ 500 kHz เป็นความถี่แจ้งเหตุประสบภัยหลักสากล ซึ่งถูกยกเลิกการใช้งานเพื่อปรับไปใช้งานตามระบบแจ้งเหตุฉุกเฉินและเพื่อความปลอดภัยทางทะเลทั่วโลก (Global Maritime Distress and Safety Sytem: GMDSS)
การใช้ความถี่ในการแจ้งเหตุประสบภัยบางความถี่อนุญาตให้ใช้ความถี่ในการเรียกสถานีอื่นเพื่อเรียกขานสำหรับการติดต่อ หลังจากตอบรับกันแล้วจะมีการนัดหมายไปยังช่องอื่นเพื่อสนทนากันต่อ ช่องดังกล่าวเรียกว่า "ความถี่เรียกขานแจ้งเหตุประสบภัยและเพื่อความปลอดภัย" (distress, safety and calling) 
การประมวลผลตำแหน่งจากดาวเทียมทั้งหมดจากความถี่ 121.5 หรือ 243 MHz ถูกยกเลิก โดยตั้งแต่วันที่ 1 กุมภาพันธ์ พ.ศ. 2552 ยามฝั่งสหรัฐจะตรวจสอบเฉพาะสัญญาณขอความช่วยเหลือจากตำแหน่งฉุกเฉินที่ได้จากกระโจมวิทยุ (EPIRBs) ที่ออกอากาศด้วยสัญญาณระบบดิจิทัล 406 MHz ซึ่งรุ่นที่ใช้ความถี่ 406 MHz กลายเป็นรุ่นเดียวที่ได้รับอนุมัติให้ใช้บนเรือประมงเชิงพาณิชย์และพาหนะทางน้ำสำหรับพักผ่อนทั่วโลกในวันที่ 1 มกราคม พ.ศ. 2550
ความถี่กิจการเคลื่อนที่ทางทะเล.
ความถี่แจ้งเหตุประสบภัยสากลที่ใช้งานอยู่ปัจจุบันประกอบด้วย
ความถี่เรียกอย่างจำเพาะเจาะจงโดยใช้วิธีดิจิทัล.
ความถี่สำหรับการเรียกอย่างจำเพาะเจาะจงโดยใช้วิธีดิจิทัล (DSC) มีด้วยกันหลายความถี่ โดยใช้งานสำหรับกาารเฝ้าตรวจสอบสัญญาณขอความช่วยเหลือในระบบ DSC ประกอบไปด้วย
ความถี่วิทยุสมัครเล่น.
ความถี่ VHF, UHF.
ความถี่เรียกขานในย่าน VHF, UHF สามารถใช้เรียกขานในกรณีฉุกเฉินได้
พิพิธภัณฑ์พระราชวังแห่งชาติ

พิพิธภัณฑ์พระราชวังแห่งชาติ  (บ้างเรียก "พิพิธภัณฑ์แห่งชาติกู้กง") คือพิพิธภัณฑสถานแห่งชาติตั้งอยู่ใน ย่านซื่อหลิน กรุงไทเป ประเทศไต้หวัน ภายในประกอบด้วยวัตถุโบราณและงานศิลปะของจีนกว่า 700,000 ชิ้น ครอบคลุมวัตถุโบราณต่าง ๆ บางชิ้นงานมีอายุมากกว่า 8,000 ปี หรืออยู่ในช่วงยุคหินใหม่จนถึงยุคสมัยใหม่ นอกจากนี้ยังมีชิ้นงานศิลปะในช่วงยุคทองของจีนอย่างราชวงศ์หมิงและชิง พิพิธภัณท์แห่งนี้ได้รับการยกย่องให้เป็นหนึ่งในพิพิธภัณฑ์ทางโบราณคดีและศิลปะที่ใหญ่ที่สุดแห่งหนึ่งของโลก
แนวคิดก่อตั้งพิพิธภัณฑ์แห่งนี้สามารถนับย้อนไปได้ตั้งแต่ปี ค.ศ. 1933 ในช่วงอุบัติการณ์มุกเดน ที่กองทัพบกจักรวรรดิญี่ปุ่น มีชัยชนะเหนือกองทัพสาธารณรัฐจีน เป็นเหตุให้เจียง ไคเชก มีแนวคิดที่จะรวบรวมโบราณวัตถุและงานศิลปะที่มีคุณค่าของจีนให้พ้นจากการถูกยึดครองโดยกองทัพจักรวรรดิญี่ปุ่น ด้วยเหตุนี้วัตุถเหล่านี้จึงถูกส่งไปหลายแห่งทั้งในเซี่ยงไฮ้ ก่อนจะย้ายไปยัง หนานจิง อันซุ่น เล่อซาน จนเมื่อสงครามโลกครั้งที่ 2 ได้ยุติลง กองทัพคอมมิวนิสต์จีนได้มีชัยเหนือกองทัพสาธารณรัฐจีนหลายครั้ง เป็นเหตุให้เจียง ไคเช็คจำเป็นต้องขนย้ายวัตถุมีค่าทั้งหมดไปยังไต้หวัน วัตถุส่วนใหญ่ถูกขนย้ายมาจากพิพิธภัณฑ์พระราชวัง (National Beijing Palace Museum, 故宫博物院) ซึ่งตั้งอยู่ในพระราชวังต้องห้าม และรวมถึงจากที่อื่น ๆ อีก 5 แห่งในกรุงปักกิ่งในช่วงระหว่างปี ค.ศ. 1948 - 1949 ภายหลังวัตถุเหล่านี้เข้าไต้หวันแล้วยังไม่ได้มีอาคารถาวรที่เก็บงานเหล่านี้ที่ชัดเจน จึงถูกเก็บกระจายอยู่หลายแห่งในไต้หวัน ก่อนที่จะถูกรวบรวมขึ้นอีกครั้งในปี ค.ศ. 1965 เมื่อได้มีการก่อตั้งพิพิธภัณท์พระราชวังแห่งชาติขึ้น 
แบบของอาคารแห่งนี้ถือเป็นงานประกวดทางสถาปัตยกรรมระดับชาติของไต้หวัน เดิมแบบที่ได้รับการคัดเลือกเป็นแบบของสถาปนิกที่ชื่อว่า หวังต้าหง (王大閎) ซึ่งถือเป็นสถาปนิกโมเดิร์นนิสต์ยุคต้นที่มีชื่อเสียงของไต้หวัน เขาได้ออกแบบอาคารให้มีลักษณะเรียบง่ายตามลักษณะจำเพาะของงานสถาปัตยกรรมสมัยใหม่ แต่เนื่องจากทางรัฐบาลไต้หวันมีความต้องการให้ปรับแบบให้มีความสอดคล้องกับสถาปัตยกรรมจีนดั้งเดิม แต่เขาเลือกที่จะไม่ได้ปรับแบบใหม่ตามความประสงค์ของรัฐบาล ส่งผลให้แบบปัจจุบันตกเป็นของหวงเป่าหยู (黃寶瑜) ที่นำแนวคิดของพระราชวังจีนทั้งในแง่ของการประดับตกแต่ง งานหลังคา และการเลือกทำเลที่สอดคล้องกับการมีภูเขาขนาดใหญ่เป็นฉากหลังของอาคารตามหลักการฮวงจุ้ยจีนมาปรับใช้ในงานออกแบบ
นิทรรศการสันถวไมตรีนานาชาติ

นิทรรศการสันถวไมตรีนานาชาติ (International Friendship Exhibition) เป็นพิพิธภัณฑ์ขนาดใหญ่ที่มโยฮยังซัน จังหวัดพย็องอันเหนือ ประเทศเกาหลีเหนือ นิทรรศการเป็นโถงจัดแสดงของขวัญที่ได้รับมอบจากผู้แทนการทูตจากต่างชาติแก่อดีตผู้นำ คิม อิล-ซ็อง และคิม จ็อง-อิล ธรรมเนียมการให้ของขวัญแก่กันและกันนั้นเป็นส่วนสำคัญหนึ่งของวัฒนธรรมเกาหลี
ประวัติศาสตร์.
อาคารโถงจัดแสดงสร้างขึ้นด้วยรูปแบบเกาหลีพื้นถิ่น และเปิดให้เข้าชมครั้งแรกในเดือนสิงหาคม 1978 ภายในประกอบไปด้วยมากกว่า 150 ห้อง กินพื้นที่รวม 28,000 ถึง 70,000 ตารางเมตร แม้ภายนอกจะดูเหมือนว่าอาคารนี้มีหน้าต่าง แต่ในความเป็นจริงแล้วไม่มี ตามตำนานพื้นถิ่น ว่ากันว่าคิม จ็อง-อิล สร้างอาคารนิทรรศการนี้ขึ้นเสร็จภายในเวลาสามวัน กระนั้นในความเป็นจริงอาคารสร้างเสร็จในเวลาหนึ่งปี ปัจจุบัน มีการคาดการณ์จำนวนสิ่งของจัดแสดงภายในนิทรรศการอยู่ที่ประมาณ 60,000 ถึง 220,000 ชิ้น ทั้งหมดเป็นของขวัญที่อดีตผู้นำเกาหลีเหนือได้รับ ผู้เข้าชมจะต้องถอดรองเท้าก่อนเข้าชมนิทรรศการ และจะถูกร้องขอให้โค้งคำนับต่อภาพของคิม อิล-ซ็อง และ คิม จ็อง-อิล ภาพถ่ายทางดาวเทียมเมื่อปี 2017 แสดงให้เห็นว่ามีกิจกรรมใต้ดินเกิดขึ้นในบริเวณ ซึ่งเสนอว่าอาจมีการขยับขยายพื้นที่ของโถงนิทรรศการ
พิพิธภัณฑ์ตั้งอยู่ท่ามกลางเขาเมียวฮยัง (Myohyang mountains) ไม่ไกลนักจากวัดโพฮย็อนซา รวมถึงถูกใช้เป็นประเด็นในบทกวีของคิม อิล-ซ็อง บทกวีดังกล่าวเขาได้กล่าวจากระเบียงของอาคารพิพิธภัณฑ์นิทรรศการสันถวไมตรีนานาชาติ เมื่อวันที่ 15 ตุลาคม 1979 บทกวีดังกล่าวระบุว่า:
<poem>"บนระเบียงนี้ข้าแลเห็น
ทิวอันตระการตาหาที่ใดเปรียบในโลก
ชายคาเขียวโค้งงอขึ้น เพื่อสรรเสริญ
เกียรติยศศักดิ์ศรีของชาติ
และยอดเขาพีโร ยังคงแลดูสูงขึ้น</poem>
ว่ากันว่าพิพิธภัณฑ์นี้ใช้งานเพื่อเป็นโฆษณาชวนเชื่อซึ่งให้ความรู้สึกว่ารัฐบาลเกาหลีเหนือได้รับความยอมรับและการสนับสนุนจากนานาชาติ ผู้เข้าชมพิพิธภัณฑ์จะได้รับข้อมูลว่าของขวัญจำนวนมหาศาลนี้เป็นส่วนหนึ่งของ "การยืนยันถึงความรักและความเคารพอันประมาณมิได้ ต่อท่านผู้นำผู้ยิ่งใหญ่ (คิม อิล-ซ็อง)" อย่างไรก็ตาม ผู้เข้าชมที่เป็นชาวเกาหลีเหนือไม่ได้ทราบว่าในโลกความเป็นจริงนั้นมีธรรมเนียมทางการทูตสำหรับการแลกเปลี่ยนของขวัญ เฮเลน ลุยส์ ฮันเตอร์ (Helen-Louise Hunter) บรรยายถึงผู้เข้าชมชาวเกาหลีเหนือว่า "ประทับใจจากคำอธิบายที่บรรยายตัวเอง" (impressed by the self-serving explanations) บย็องโล ฟีโล คิม (Byoung-lo Philo Kim) ระบุว่านิทรรศการทั้งหมดนี้มีเป้าหมายคือเพื่อ "ยืนยันแก่ชาวเกาหลีเหนือที่มาเข้าชมว่าผู้นำของพวกเขาได้รับการชื่นชมในสากลโลก"
ของขวัญ.
ของขวัญส่วนใหญ่ที่ได้รับนั้นมาจากรัฐคอมมิวนิสต์ ตัวอย่างเช่น:
ของขวัญชิ้นอื่น ๆ ยังรวมถึง รูปปั้นสิงโตทำจากงาช้าง จากแทนซาเนีย, กล่องบุหรี่หุ้มทอง จากยูโกสะลาเวีย, โมเดลรถถังโซเวียตทำจากทองแดง จากเยอรมนีตะวันออก และ ตะเกียบเงินคู่หนึ่งจากมองโกเลีย